# 良醫經

如是我聞：一時，佛住〔波羅奈國〕仙人住處鹿野苑中。 ^n1

爾時，世尊告諸比丘：「有四法成就，名曰大醫王者〔所應〕具王之分。何等為四？一者、善知病，二者、善知病源，三者、善知病對治，四者、善知治病已，當來更不動發。 ^n2

云何名良醫善知病？謂良醫善知如是如是種種病，是名良醫善知病。 ^n3a

云何良醫善知病源？謂良醫善知：此病因風起、〔痰〕陰起、涎唾起、眾冷起、因現事起、時節起，是名良醫善知病源。 ^n3b

云何良醫善知病對治？謂良醫善知種種病，應塗藥、應吐、應下、應灌鼻、應熏、應取汗，如是比種種對治，是名良醫善知對治。 ^n3c

云何良醫善知治病已，於未來世永不動發？謂良醫善治種種病，令究竟除，於未來世永不復起，是名良醫善知治病更不動發。 ^n3d

如來、應、等正覺為大醫王、成就四德、療眾生病，亦復如是。云何為四？謂如來知此是苦聖諦如實知、此是苦集聖諦如實知、此是苦滅聖諦如實知、此是苦滅道跡聖諦如實知。 ^n4

諸比丘！彼世間良醫，於生根本對治不如實知，老病死憂悲惱苦根本對治不如實知。 ^n5a

如來、應、等正覺為大醫王，〔於生根本對治如實知〕、於老病死憂悲惱苦根本對治如實知。是故，如來、應、等正覺，名大醫王。」 ^n5b

佛說此經已，諸比丘聞佛所說，歡喜奉行。^n6
