# 宿士經

如是我聞：一時，佛住舍衛國祇樹給孤獨園。 ^n1

尊者摩訶迦旃延，在婆羅那烏泥池側，與眾多比丘，集於食堂，為持衣事。 ^n2

時有執杖梵志，年耆根熟，詣食堂所，於一面柱杖而住；須臾默然已，語諸比丘：「諸長老！汝等何故見老宿士，不共語、問訊、恭敬命坐？」 ^n3

時尊者摩訶迦旃延，亦在眾中坐。時尊者摩訶迦旃延語梵志言：「我法有宿老來，皆共語、問訊、恭敬禮拜，命之令坐。」 ^n4

梵志言：「我見此眾中，無有老於我者，不恭敬禮拜命坐。汝云何言我法見有宿老，恭敬禮拜，命其令坐？」 ^n5

摩訶迦旃延言：「梵志！若有耆年，八十、九十，髮白齒落，成就年少法者，此非宿士。雖復年少，年二十五，色白髮黑，盛壯美滿，而彼成就耆年法者，為宿士數。」 ^n6

梵志問言：「云何名為八十、九十，髮白齒落，而復成就年少之法？年二十五，膚白髮黑，盛壯美色，為宿士數？」 ^n7

尊者摩訶迦旃延語梵志言：「有五欲功德，謂眼識色，愛、樂、念；耳識聲，鼻識香，舌識味，身識觸，愛、樂、念。於此五欲功德，不離貪、不離欲、不離愛、不離念、不離〔渴〕。梵志！若如是者，雖復八十、九十，髮白齒落，是名成就年少之法。 ^n8a

雖年二十五，膚白髮黑，盛壯美色，於五欲功德，離貪、離欲、離愛、離念、離〔渴〕。若如是者，雖復年少，年二十五，膚白髮黑，盛壯美色，成就老人法，為宿士數。」 ^n8b

爾時，梵志語尊者摩訶迦旃延：「如尊者所說義，我自省察，雖老則少；汝等雖少，成耆年法。世間多事，今便請還。」 ^n9

尊者摩訶迦旃延言：「梵志！汝自知時。」 ^n10

爾時，梵志聞尊者摩訶迦旃延所說，歡喜隨喜，還其本處。^n11
