# 補縷低迦經

如是我聞：一時，佛住舍衛國祇樹給孤獨園。 ^n1

爾時，尊者舍利弗詣佛所，稽首佛足，退坐一面。 ^n2

爾時，世尊為尊者舍利弗，種種說法，示、教、照、喜。示、教、照、喜已，默然而住。 ^n3

時尊者舍利弗聞佛所說，歡喜隨喜已，稽首禮足而去。 ^n4

時有外道出家補縷低迦，隨路而來，問尊者舍利弗：「從何所來？」 ^n5

舍利弗答言：「火種！我從我世尊所，聽大師說教授法來。」 ^n6

補縷低迦問：「尊者舍利弗！今猶不離乳，從而聞說教授法耶？」 ^n7

舍利弗答言：「火種！我不離乳，於大師所，聞說教授法。」 ^n8

補縷低迦語尊者舍利弗言：「我久已離乳，捨師所說教授法。」 ^n9

舍利弗言：「汝法是惡說法律，惡覺，非為出離，非正覺道，壞法，非可讚歎法，非可依止法。又彼師者，非等正覺，是故汝等疾疾捨乳，離師教法。 ^n10a

譬如乳牛麤惡狂騷，又少乳汁，彼犢飲乳，疾疾捨去。 ^n10b

如是惡說法律，惡覺，非出離，非正覺道，壞法，非可讚歎法，非可依止法。又彼師者，非等正覺，是故速捨師教授法。 ^n10c

我所有法，是正法律，是善覺，是出離，正覺道，不壞，可讚歎，可依止。又彼大師，是等正覺，是故久飲其乳，聽受大師說教授法。 ^n11a

譬如乳牛不麤狂騷，又多乳汁，彼犢飲時，久而不厭。 ^n11b

我法如是，是正法律，乃至久聽說教授法。」 ^n11c

時補縷低迦語舍利弗：「汝等快得善利！於正法律，乃至久聽說教授法。」 ^n12

時補縷低迦外道出家，聞舍利弗所說，歡喜隨喜，從道而去。^n13
