# 安那般那念經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「修習安那般那念，若比丘修習安那般那念，多修習者，得身心止息，有覺有觀寂滅，純一明分想修習滿足。 ^n2

何等為修習安那般那念，多修習已，身心止息，有覺有觀寂滅，純一明分想修習滿足？ ^n3

是比丘，若依聚落、城邑止住，晨朝著衣持缽，入村乞食，善護其身，守諸根門，善繫心住。乞食已，還住處，舉衣缽，洗足已。或入林中、閑房、樹下，或空露地，端身正坐，繫念面前。 ^n4

斷世貪愛，離欲清淨，瞋恚、睡眠、掉悔、疑斷，度諸疑惑，於諸善法心得決定。遠離五蓋：煩惱於心，令慧力羸、為障礙分、不趣涅槃。念於內息，繫念善學；念於外息，繫念善學。 ^n5

息長； ^n6a

息短； ^n6b

覺知一切身入息，於一切身入息善學；覺知一切身出息，於一切身出息善學； ^n6c

覺知一切身行息入息，於一切身行息入息善學；覺知一切身行息出息，於一切身行息出息善學。 ^n6d

覺知喜； ^n7a

覺知樂； ^n7b

覺知心行； ^n7c

覺知心行息入息，於覺知心行息入息善學，覺知心行息出息，於覺知心行息出息善學。 ^n7d

覺知心； ^n8a

覺知心悅； ^n8b

覺知心定； ^n8c

覺知心解脫入息，於覺知心解脫入息善學，覺知心解脫出息，於覺知心解脫出息善學。 ^n8d

觀察無常； ^n9a

觀察斷； ^n9b

觀察無欲； ^n9c

觀察滅入息，於觀察滅入息善學，觀察滅出息，於觀察滅出息善學。 ^n9d

是名修安那般那念，身止息、心止息，有覺有觀寂滅，純一明分想修習滿足。」 ^n10

佛說此經已，諸比丘聞佛所說，歡喜奉行。^n11
