# 安眠經

如是我聞：一時，佛住王舍城、毘婆羅山、七葉樹林石室中。 ^n1

爾時，世尊夜起露地，或坐或經行，至後夜時，洗足入室，安身臥息，右脅著地，足足相累，繫念明相，正念、正智，作起覺想。 ^n2

時魔波旬作是念：沙門瞿曇住王舍城、毘婆羅山、七葉樹林石室中，夜起露地，若坐若行，至後夜時，洗足入室而〔坐〕，右脅臥息，足足相累，繫念明相，正念、正智，作起覺想；我今當往為作留難。 ^n3

化作年少，往住佛前，而說偈言：
為因我故眠，為是後邊故？多有錢財寶，何故守空閑？獨一無等侶，而著於睡眠？ ^n4

爾時，世尊作是念：惡魔波旬，欲作嬈亂。即說偈言：
不因汝故眠，非為最後邊，亦無多錢財，唯集無憂寶，哀愍世間故，右脅而臥息。覺亦不疑惑，眠亦不恐怖，若晝若復夜，無增亦無損，為哀眾生眠，故無有損減。正復以百槍，貫身常搖動，猶得安隱眠，已離內槍故。 ^n5

時魔波旬作是念：沙門瞿曇已知我心。內懷憂慼，即沒不現。^n6
