# 惒破經

我聞如是： ^n1

一時，佛遊釋羇瘦迦維羅衞，在尼拘類園。 ^n2

爾時，尊者大目揵連與比丘眾俱，於中食後有所為故，集坐講堂。 ^n3

是時，尼乾有一弟子，釋種，名曰惒破，中後彷徉至尊者大目揵連所，共相問訊，卻坐一面。 ^n4

於是，尊者大目揵連問如此事：「於惒破意云何？若有比丘身、口、意護，汝頗見是處，因此生不善漏，令至後世耶？」 ^n5

惒破答曰：「大目揵連！若有比丘身、口、意護，我見是處，因此生不善漏令至後世。大目揵連！若有前世行不善行，因此生不善漏令至後世。」 ^n6

〔彼時〕，世尊靜處宴坐，以淨天耳出過於人，聞尊者大目揵連與尼乾弟子釋惒破共論如是。世尊聞已，則於晡時從宴坐起，往詣講堂比丘眾前，敷座而坐。 ^n7

世尊坐已，問曰：「目揵連！向與尼乾弟子釋惒破共論何事？復以何事集坐講堂？」 ^n8

尊者大目揵連白曰：「世尊！我今日與比丘眾俱，於中食後有所為故，集坐講堂。此尼乾弟子釋惒破中後彷徉來至我所，共相問訊，卻坐一面。我問如是：『於惒破意云何？若有比丘身、口、意護，汝頗見是處，因此生不善漏令至後世耶？』
尼乾弟子釋惒破卽答我言：『若有比丘身、口、意護，我見是處，因此生不善漏令至後世。大目揵連！若有前世行不善行，因此生不善漏令至後世。』
世尊！向與尼乾弟子釋惒破共論如是，以此事故，集坐講堂。」 ^n9

於是，世尊語尼乾弟子釋惒破曰：「若我所說是者，汝當言是；若不是者，當言不是。汝有所疑，便可問我：『沙門瞿曇！此有何事？此有何義？』隨我所說，汝若能受者，我可與汝共論此事。」 ^n10

惒破答曰：「沙門瞿曇！若所說是，我當言是；若不是者，當言不是。我若有疑，當問瞿曇：『瞿曇！此有何事？此有何義？』隨沙門瞿曇所說，我則受持，沙門瞿曇但當與我共論此事。」 ^n11

世尊問曰：「於惒破意云何？若有比丘生不善身行、漏、煩熱、憂慼，彼於後時不善身行滅，不更造新業，棄捨故業，卽於現世便得究竟而無煩熱，常住不變，謂聖慧所見、聖慧所知也。
身生不善、口行不善、意行不善無明行、漏、煩熱、憂慼，彼於後時不善無明行滅，不更造新業，棄捨故業，卽於現世便得究竟而無煩熱，常住不變，謂聖慧所見、聖慧所知。
云何惒破！如是比丘身、口、意護，汝頗見是處，因此生不善漏令至後世耶？」 ^n12

惒破答曰：「瞿曇！若有比丘如是身、口、意護，我不見是處，因此生不善漏令至後世。」 ^n13

世尊歎曰：「善哉！惒破！云何惒破！若有比丘無明已盡，明已生，彼無明已盡，明已生，生後身覺便知生後身覺，生後命覺便知生後命覺，身壞命終，壽已畢訖，卽於現世一切所覺便盡止息，當知至竟冷。
猶如，惒破！因樹有影，若使有人持利斧來斫彼樹根，段段斬截，破為十分，或為百分，火燒成灰，或大風吹，或著水中，於惒破意云何？影因樹有，彼影從是已絕其因，滅不生耶？」 ^n14

惒破答曰：「如是，瞿曇！」 ^n15

惒破！當知比丘亦復如是，無明已盡，明已生，彼無明已盡，明已生，生後身覺便知生後身覺，生後命覺便知生後命覺，身壞命終，壽已畢訖，卽於現世一切所覺便盡止息，當知至竟冷。
惒破！比丘如是正心解脫，便得六善住處。云何為六？
惒破！比丘眼見色，不喜不憂，捨求無為，正念正智。惒破！比丘如是正心解脫，是謂得第一善住處。
如是，耳、鼻、舌、身、意知法，不喜不憂，捨求無為，正念正智。惒破！比丘如是正心解脫，是謂得第六善住處。
惒破！比丘如是正心解脫，得此六善住處。」 ^n16

惒破白曰：「如是，瞿曇！多聞聖弟子如是正心解脫，得六善住處。云何為六？
瞿曇！多聞聖弟子眼見色，不喜不憂，捨求無為，正念正智。瞿曇！多聞聖弟子如是正心解脫，是謂得第一善住處。
如是，耳、鼻、舌、身、意知法，不喜不憂，捨求無為，正念正智。如是，瞿曇！多聞聖弟子如是正心解脫，是謂得第六善住處。
如是，瞿曇！多聞聖弟子如是正心解脫，得此六善住處。」 ^n17

於是，惒破白世尊曰：「瞿曇！我已知。善逝！我已解。瞿曇！猶明目人，覆者仰之，覆者發之，迷者示道，暗中施明。若有眼者便見於色。 ^n18a

沙門瞿曇亦復如是，為我無量方便說法現義，隨其諸道。 ^n18b

世尊！我今自歸於佛、法及比丘眾，唯願世尊受我為優婆塞！從今日始，終身自歸，乃至命盡。 ^n18c

世尊！猶如有人養不良馬，望得其利，徒自疲勞而不獲利。 ^n19a

世尊！我亦如是，彼愚癡尼乾不善曉了，不能解知，不識良田而不自審，長夜奉敬供養禮事，望得其利，唐苦無益。 ^n19b

世尊！我今再自歸佛、法及比丘眾，唯願世尊受我為優婆塞！從今日始，終身自歸，乃至命盡。 ^n19c

世尊！我本無知，於愚癡尼乾有信有敬，從今日斷。所以者何？欺誑我故。 ^n20a

世尊！我今三自歸佛、法及比丘眾，唯願世尊受我為優婆塞！從今日始，終身自歸，乃至命盡。」 ^n20b

佛說如是，釋惒破及諸比丘聞佛所說，歡喜奉行。^n21
