# 輸屢那經

如是我聞：一時，佛住王舍城迦蘭陀竹園。 ^n1

爾時，尊者舍利弗在耆闍崛山。時有長者子，名輸屢那，日日遊行，到耆闍崛山，詣舍利弗所，頭面禮足，卻坐一面。 ^n2

時舍利弗謂輸屢那：「若沙門、婆羅門，於色不如實知，色集不如實知，色滅不如實知，色滅道跡不如實知故，輸屢那！當知此沙門、婆羅門，不堪能斷色。 ^n3a

如是沙門、婆羅門，於受、想、行、識不如實知，識集不如實知，識滅不如實知，識滅道跡不如實知故，不堪能斷識。 ^n3b

輸屢那！若沙門、婆羅門，於色如實知，色集如實知，色滅如實知，色滅道跡如實知故，輸屢那！當知此沙門、婆羅門，堪能斷色。 ^n4a

如是輸屢那！若沙門、婆羅門，於受、想、行、識如實知，識集如實知，識滅如實知，識滅道跡如實知故，輸屢那！當知此沙門、婆羅門，堪能斷識。 ^n4b

輸屢那！於意云何？色為常、為無常耶？」 ^n5a

答言：「無常。」 ^n5b

又問：「若無常者是苦耶？」 ^n5c

答言：「是苦。」 ^n5d

舍利弗言：「若色無常、苦者，是變易法，聖弟子寧於中見色是我、異我、相在不？」 ^n5e

答言：「不也。」 ^n5f

「輸屢那！如是受、想、行、識為常、為無常耶？」 ^n6a

答言：「無常。」 ^n6b

又問：「若無常者是苦耶？」 ^n6c

答言：「是苦。」 ^n6d

又問：「若無常、苦者，是變易法，聖弟子寧於中見識是我、異我、相在不？」 ^n6e

答曰：「不也。」 ^n6f

「輸屢那！當知色若過去、若未來、若現在，若內、若外，若麤、若細，若好、若醜，若遠、若近，於一切色不是我、不異我、不相在，是名如實知。輸屢那！聖弟子於色生厭、離欲、解脫，解脫生老病死、憂悲苦惱。 ^n7a

如是受、想、行、識，若過去、若未來、若現在，若內、若外，若麤、若細，若好、若醜，若遠、若近，彼一切識不是我、不異我、不相在，是名如實知。輸屢那！聖弟子於識生厭、離欲、解脫，解脫生老病死、憂悲苦惱。」 ^n7b

時輸屢那聞舍利弗所說，歡喜踊躍，作禮〔而去〕。^n8
