# 拘屢陀王女經

如是我聞：一時，佛住舍衛國祇樹給孤獨園。 ^n1

時有天子，容色絕妙，於後夜時，來詣佛所，稽首佛足，退坐一面。其身光明，遍照祇樹給孤獨園。 ^n2

時彼天子白佛言：「世尊！拘屢陀王女修波羅提沙，今日生子。」 ^n3

佛告天子：「此則不善，非是善。」 ^n4

時彼天子即說偈言：
人生子為樂，世間有子歡，父母年老衰，子則能奉養。瞿曇何故說，生子為不善？ ^n5

爾時，世尊說偈答言：
當知恆無常，純空陰非子，生子常得苦，愚者說言樂，是故我說言，生子非為善。非善為善像，念像不可念，實苦貌似樂，放逸所踐蹈。 ^n6

時彼天子復說偈言：
久見婆羅門，逮得般涅槃，一切怖已過，永超世恩愛。 ^n7

於是天子聞佛所說，歡喜隨喜，稽首佛足，即沒不現。^n8
