# 以何因經

如是我聞：一時，佛住鞞舍離國獼猴池側重閣講堂。 ^n1

時有異比丘，來詣佛所，稽首佛足，退住一面，白佛言：「世尊！何因何緣，釋提桓因名釋提桓因？」 ^n2a

佛告比丘：「釋提桓因本為人時，行於頓施沙門、婆羅門，貧窮困苦求生，行路乞，施以飲食、錢財、穀帛、華香、嚴具、床臥、燈明，以堪能故，名釋提桓因。」 ^n2b

比丘復白佛言：「世尊！何因何緣故釋提桓因復名富蘭陀羅？」 ^n3a

佛告比丘：「彼釋提桓因本為人時，數數行施，衣被、飲食乃至燈明，以是因緣故，名富蘭陀羅。」 ^n3b

比丘復白佛言：「何因何緣故復名摩伽婆？」 ^n4a

佛告比丘：「彼釋提桓因本為人時，名摩伽婆，故釋提桓因，即以本名名摩伽婆。」 ^n4b

比丘復白佛言：「何因何緣復名娑婆婆？」 ^n5a

佛告比丘：「彼釋提桓因本為人時，數以〔婆詵和衣〕布施供養，以是因緣故，釋提桓因名娑婆婆。」 ^n5b

比丘復白佛言：「世尊！何因何緣釋提桓因復名憍尸迦？」 ^n6a

佛告比丘：「彼釋提桓因本為人時，為憍尸族姓人，以是因緣故，彼釋提桓因復名憍尸迦。」 ^n6b

比丘問佛言：「世尊！何因何緣彼釋提桓因名舍脂缽低？」 ^n7a

佛告比丘：「彼阿修羅女，名曰舍脂，為天帝釋第一天后，是故帝釋名舍脂缽低。」 ^n7b

比丘白佛言：「世尊！何因何緣釋提桓因復名千眼？」 ^n8a

佛告比丘：「彼釋提桓因本為人時，聰明智慧，於一坐間思千種義，觀察稱量，以是因緣，彼天帝釋復名千眼。」 ^n8b

比丘白佛：「何因何緣彼釋提桓因復名因提利？」 ^n9a

佛告比丘：「彼天帝釋於諸三十三天為王、為主、以是因緣故，彼天帝釋名因提利。」 ^n9b

佛告比丘：「然彼釋提桓因本為人時，受持七種受，以是因緣得天帝釋。何等為七？釋提桓因本為人時，供養父母，乃至等行惠施，是為七種受，以是因緣為天帝釋。」 ^n10

爾時，世尊即說偈言，如上廣說。 ^n11

佛說此經已，諸比丘聞佛所說，歡喜奉行。^n12
