# 至邊經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「於生活中下極至邊，謂行乞食。世間大諱，謂為禿頭手擎鉢行，彼族姓子為義故受。所以者何？以厭患生老病死、愁慼啼哭、憂苦懊惱，或得此淳具足大苦陰邊。汝等非如是心出家學道耶？」 ^n3

時，諸比丘白曰：「如是。」 ^n4

世尊復告諸比丘曰：「彼愚癡人以如是心出家學道，而行伺欲染著至重，濁纏心中，憎嫉無信，懈怠失正念，無正定，惡慧心狂，掉亂諸根，持戒極寬，不修沙門，不增廣行。 ^n5a

猶人以墨浣墨所汙，以血除血，以垢除垢，以濁除濁，以廁除廁，但增其穢，從冥入冥，從闇入闇。 ^n5b

我說彼愚癡人持沙門戒亦復如是，謂彼人行伺欲染著至重，濁纏心中，憎嫉無信，懈怠失正念，無正定，惡慧心狂，掉亂諸根，持戒極寬，不修沙門，不增廣行。 ^n5c

猶無事處燒人殘木，彼火燼者，非無事所用，亦非村邑所用。 ^n5d

我說彼愚癡人持沙門戒亦復如是，謂彼人行伺欲染著至重，濁纏心中，憎嫉無信，懈怠失正念，無正定，惡慧心狂，掉亂諸根，持戒極寬，不修沙門，不增廣行。」 ^n5e

於是，世尊說此頌曰：
愚癡失欲樂，復失沙門義，俱忘失二邊，猶燒殘火燼。
猶如無事處，燒人殘火燼，無事、村不用，人著欲亦然，
猶燒殘火燼，俱忘失二邊。 ^n6

佛說如是，彼諸比丘聞佛所說，歡喜奉行。^n7
