# 四○五

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「當行慈心，廣布慈心；以行慈心，所有瞋恚之心，自當消除。所以然者，比丘當知： ^n3

昔日有鬼極為弊暴，來在釋提桓因座上而坐。
是時，三十三天極為瞋恚：『云何此鬼在我主牀上坐乎？』
是時，諸天適興恚心，彼鬼遂轉端正，顏貌殊常。 ^n4

爾時，釋提桓因在普集講堂上坐，與玉女共相娛樂。
是時，有天子往至釋提桓因所，白帝釋言：『瞿翼當知：今有惡鬼在尊座上坐，今三十三天極懷恚怒，諸天適興恚怒，彼鬼遂轉端正，顏貌勝常。』
是時，釋提桓因便作是念：此鬼必是神妙之鬼。 ^n5

是時，釋提桓因往至彼鬼所。相去不遠，自稱姓名：『吾是釋提桓因，諸天之主。』
時，釋提桓因自稱姓名時，彼惡鬼轉成醜形，顏貌可惡。是彼惡鬼卽時消滅。
比丘！當以此方便，知其行慈心而不捨離，其德如是。 ^n6

又且，比丘！吾昔日時，七歲之中恆修慈心，經歷七成劫、敗劫，不往來生死。劫欲壞時，便生光音天；劫欲成時，便生無想天上，或作梵天，統領諸天，領十千世界。又復三十七變為釋提桓因，又無數變為轉輪聖王。比丘！以此方便，知其行慈心，其德如是。 ^n7

復次，行慈心者，身壞命終，生梵天上，離三惡道，去離八難。
復次，其行慈者，生中正之國。
復次，行慈心者，顏貌端正，諸根不缺，形體完具。
復次，其行慈心者，躬自見如來，承事諸佛，不樂在家，欲得出家學道，著三法衣，剃除鬚髮，修沙門之法，修無上梵行。 ^n8

比丘當知：猶如金剛，人取食之，終不消化，要當下過。
其行慈心之人，亦復如是。
若如來出世，要當作道，修無上梵行：生死已盡，梵行已立，所作已辦，更不復受後有，如實知之。」 ^n9

是時，尊者阿難白佛言：「世尊！設如來不出世時，彼善男子不樂在家，當何所趣向？」 ^n10

佛告阿難曰：「若如來不出時，然善男子不樂在家，自剃鬚髮，在閑靜之處，剋己自修，卽於彼處，盡諸有漏，成無漏行。」 ^n11

是時，阿難白佛言：「云何，世尊！彼人自修梵行、三乘之行，彼人何所趣向？」 ^n12

佛告阿難：「如汝所言，吾恆說三乘之行。過去、將來三世諸佛，盡當說三乘之法。
阿難當知：或有是時，眾生之類顏貌壽命，轉轉減少，形器瘦弱，無復威神，多諸瞋怒、嫉妬、恚癡、姦偽、幻惑，所行不真。或復有利根捷疾，展轉諍競，共相鬥訟；或以手拳、瓦石、刀杖，共相傷害。是時，眾生之類執草便成刀劍，斷斯命根。
其中眾生，行慈心者無有瞋怒，見此變怪，皆懷恐懼，悉共馳走，離此惡處，在山野之中，自然剃除鬚髮，著三法衣，修無上梵行，剋己自修，盡有漏心而得解脫，便入無漏境，各各自相謂言：『我等已勝怨家。』阿難當知：彼名為最勝。」 ^n13

是時，阿難復白佛言：「彼人為在何部？聲聞部？辟支佛部？為佛部耶？」 ^n14

佛告阿難：「彼人當名正在辟支佛部。所以然者，此人皆由造諸功德，行眾善本，修清淨四諦，分別諸法。夫行善法者，卽慈心是也。所以然者，履仁行慈，此德廣大。
吾昔日著此慈仁之鎧，降伏魔官屬，坐樹王下，成無上道。
以此方便，知慈最第一，慈者最勝之法也！
阿難當知：故名為最勝。行慈心者，其德如是，不可稱計。
當求方便，修行慈心。如是，阿難！當作是學！」 ^n15

爾時，阿難聞佛所說，歡喜奉行！^n16
