# 優陀那經

如是我聞：一時，佛住舍衛國東園鹿子母講堂。 ^n1

爾時，世尊晡時從禪起，出講堂，於堂陰中大眾前，敷座而坐。爾時，世尊歎《優陀那偈》：
法無有吾我，亦復無我所，我既非當有，我所何由生？
比丘解脫此，則斷下分結。 ^n2

時有一比丘，從座起，偏袒右肩，右膝著地，合掌白佛言：「世尊！云何無吾我，亦無有我所，我既非當有，我所何由生，比丘解脫此，則斷下分結？」 ^n3

佛告比丘：「愚癡無聞凡夫，計色是我、異我、相在；受、想、行、識是我、異我、相在。 ^n4a

多聞聖弟子，不見色是我、異我、相在；不見受、想、行、識是我、異我、相在；亦非知者，亦非見者。 ^n4b

此色是無常，受、想、行、識是無常。 ^n5a

色是苦，受、想、行、識是苦。 ^n5b

色是無我，受、想、行、識是無我。 ^n5c

此色非當有，受、想、行、識非當有。 ^n5d

此色壞有，受、想、行、識壞有。 ^n5e

故非我、非我所，我、我所非當有，如是解脫者，則斷五下分結。」 ^n5f

時彼比丘白佛言：「世尊！斷五下分結已，云何漏盡，無漏心解脫、慧解脫，現法自知作證具足住：我生已盡、梵行已立、所作已作、自知不受後有？」 ^n6

佛告比丘：「愚癡凡夫、無聞眾生，於無畏處而生恐畏。愚癡凡夫、無聞眾生，怖畏無我無我所，二俱非當生，攀緣四識住。何等為四？ ^n7

謂色識住、色攀緣、色愛樂、增進、廣大、生長。 ^n8a

於受、想、行識住、攀緣、愛樂、增進、廣大、生長。 ^n8b

比丘！識於此處，若來、若去、若住、若起、若滅，增進、廣大、生長。 ^n9a

若作是說：更有異法，識若來、若去、若住、若起、若滅、若增進、廣大、生長者。有言說，問已不知，增益生疑，以非境界故。
所以者何？ ^n9b

比丘！離色界貪已，於色意生縛亦斷，於色意生縛斷已，識攀緣亦斷，識不復住，無復增進、廣大、生長。 ^n10a

受、想、行界離貪已，於受、想、行意生縛亦斷；受、想、行意生縛斷已，攀緣亦斷，識無所住，無復增進、廣大、生長。 ^n10b

識無所住故不增長，不增長故無所為作，無所為作故則住，住故知足，知足故解脫，解脫故於諸世間都無所取，無所取故無所著，無所著故自覺涅槃：我生已盡、梵行已立、所作已作、自知不受後有。 ^n11

比丘！我說識不住東方，南、西、北方，四維，上、下，除欲見法，涅槃、滅盡、寂靜、清涼。」 ^n12

佛說此經已，諸比丘聞佛所說，歡喜奉行。
生滅以不樂，及三種分別，貪著等觀察，是名優陀那。^n13
