# 二三九

聞如是： ^n1

一時，佛在舍衛國祇樹給孤獨園。 ^n2

爾時，彌勒菩薩至如來所，頭面禮足，在一面坐。 ^n3

爾時，彌勒菩薩白世尊言：「菩薩摩訶薩成就幾法，而行檀波羅蜜，具足六波羅蜜，疾成無上正真之道？」 ^n4

佛告彌勒：「若菩薩摩訶薩行四法本，具足六波羅蜜，疾成無上正真等正覺。云何為四？ ^n5

於是，菩薩惠施佛、辟支佛，下及凡人，皆悉平均不選擇人，恆作斯念：一切由食而存，無食則喪。是謂菩薩成就此初法，具足六度。 ^n6a

復次，菩薩若惠施之時，頭、目、髓、腦，國、財、妻、子，歡喜惠施，不生著想。由如應死之人臨時還活，歡喜踊躍，不能自勝。
爾時，菩薩發心喜悅，亦復如是，布施誓願不生想著。 ^n6b

復次，彌勒！菩薩布施之時，普及一切，不自為己使成無上正真之道。是謂成就此三法，具足六度。 ^n6c

復次，彌勒！菩薩摩訶薩布施之時，作是思惟：諸有眾生之類，菩薩最為上首，具足六度，了諸法本。何以故？食已，諸根寂靜，思惟禁戒，不興瞋恚，修行慈心，勇猛精進，增其善法，除不善法，恆若一心，意不錯亂，具足辯才，法門終不越次，使此諸施具足六度，成就檀波羅蜜。 ^n6d

若菩薩摩訶薩行此四法，疾成無上正真等正覺。
是故，彌勒！若菩薩摩訶薩欲施之時，當發此誓願，具足諸行。如是，彌勒！當作是學！」 ^n7

爾時，彌勒聞佛所說，歡喜奉行！^n8
