# 三六八

聞如是： ^n1

一時，佛在釋翅迦毗羅越城尼拘屢園，與大比丘眾五百人俱。 ^n2

是時，眾多比丘往至世尊所，頭面禮足，在一面坐。 ^n3

爾時，眾多比丘白世尊言：「我等欲詣北方遊化。」 ^n4

世尊告曰：「宜知是時。」
世尊復告比丘曰：「汝等為辭舍利弗比丘乎？」 ^n5

諸比丘對曰：「不也，世尊！」 ^n6

爾時，世尊告諸比丘：「汝等往辭舍利弗比丘。所以然者，舍利弗比丘恆與諸梵行人教誡其法，說法無厭足。」 ^n7

爾時，世尊與諸比丘說微妙之法。諸比丘聞法已，卽從座起，禮世尊足，遶佛三匝，便退而去。 ^n8

爾時，舍利弗在釋翅神寺中遊。 ^n9

爾時，眾多比丘往至舍利弗所，共相問訊，在一面坐。是時，眾多比丘白舍利弗言：「我等欲詣北方人間遊化，今以辭世尊。」 ^n10

舍利弗言：「卿等當知：北方人民、沙門、婆羅門皆悉聰明，智慧難及。復有人民喜來相試。若當來問卿：『諸賢師！作何等論？』設當作是問者，欲云何報之？」 ^n11

諸比丘報曰：「設當有人來問者，我當以此義報之：『色者無常，其無常者即是苦也；苦者無我；無我者空，以空無我、彼空，如是智者之所觀也。痛、想、行、識亦復無常、苦、空、無我，其實空者彼無我、空，如是智者之所學也。此五盛陰皆空、皆寂，因緣合會皆歸於磨滅，不得久住。八種之道，將從有七，我師所說正謂此耳！』若剎利、婆羅門、人民之類，來問我義者，我等當以此義報之。」 ^n12

是時，舍利弗語眾多比丘曰：「汝等堅持心意，勿為輕舉。」 ^n13

是時，舍利弗具足與諸比丘說微妙之法，即從座起而去。 ^n14

是時，眾多比丘去不遠，舍利弗告比丘：「當云何行八種之道及七種之法？」 ^n15

是時，眾多比丘白舍利弗言：「我等乃從遠來，欲聞其義，唯願說之！」 ^n16

舍利弗報曰：「汝等諦聽！諦聽！善思念之，吾今當說。」
是時，比丘而受其教。 ^n17

舍利弗告曰：「若一心念正見者，念覺意不亂也；等治者，念一心一切諸法，法覺意也；等語者，身意精進，精進覺意也；等業者，一切諸法得生，喜覺意也；等命者，知足於賢聖之財，悉捨家財，安其形體，猗覺意也；等方便者，得賢聖四諦，盡除去諸結，定覺意也；等念者，觀四意止，身無牢固，皆空無我，護覺意也；等三昧者，不獲者獲，不度者度，不得證者使得證也。
設當有人來問此義，云何修八種道及七法？汝等當如是報之。所以然者，八種道及七法，其有比丘修此者，有漏心便得解脫。 ^n18

我今重告汝等，其有比丘修行思惟八種道及七法者，彼比丘便成二果而無狐疑，得阿那含、若阿羅漢，且捨此事。若不能多，一日之中行此八種道及七法者，其福不可稱計，得阿那含、若阿羅漢。
是故，諸賢！當求方便，行此八種道及七法者，於取道無有狐疑！」 ^n19

爾時，諸比丘聞舍利弗所說，歡喜奉行！^n20
