# 一五二

聞如是： ^n1

一時，佛在波羅㮈國仙人鹿苑中。 ^n2

爾時，世尊告諸比丘：「有此二事，學道者不應親近。
云何為二事？所謂著欲及樂之法，此是下卑凡賤之法，又此諸苦眾惱百端，是謂二事學道者不應親近。
如是，捨此二事已，我自有至要之道得成正覺，眼生、智生，意得休息，得諸神通，成沙門果，至於涅槃。
云何為至要之道得成正覺，眼生、智生，意得休息，得諸神通，成沙門果，至於涅槃？所謂此賢聖八品道是。所謂等見、等治、等語、等業、等命、等方便、等念、等定，此名至要之道。令我得成正覺，眼生、智生，意得休息，得諸神通，成沙門果，至於涅槃。
如是，諸比丘！當學捨上二事，習於至要之道。如是，諸比丘！當作是學！」 ^n3

爾時，諸比丘聞佛所說，歡喜奉行！
羅云迦葉龍，二難大愛道，誹謗非梵請，二事最在後。^n4
