# 火與經

如是我聞：一時，佛住王舍城迦蘭陀竹園。 ^n1

世尊晨朝著衣持缽，入王舍城乞食，次第行乞，至火與婆羅門舍。 ^n2

火與婆羅門遙見佛來，即具眾美飲食，滿缽與之。如是二日，三日，乞食復至其舍。火與婆羅門遙見佛來，作是念：禿頭沙門何故數來，貪美食耶？ ^n3

爾時，世尊知火與婆羅門心念已，即說偈言：
王天日日雨，田夫日夜耕，數數殖種子，是田數收穀。如人數懷妊，乳牛數懷犢，數數有求者，則能數惠施，數數惠施故，常得大名稱。數數棄死屍，數數哭悲戀，數數生數死，數數憂悲苦，數數以火燒，數數諸蟲食。若得賢聖道，不數受諸有，亦不數生死，不數憂悲苦，不數數火燒，不數諸蟲食。 ^n4

時火與婆羅門聞佛說偈，還得信心，復以種種飲食，滿缽與之。世尊不受，以因說偈而施故，復說偈言：
因為說偈法，不應受飲食，當觀察自法，說法不受食。婆羅門當知！斯則淨命活。應以餘供養，純淨大仙人，已盡諸有漏，穢法悉已斷。供養以飲食，於其良福田，欲求福德者，則我田為良。 ^n5

火與婆羅門白佛：「今以此食，應著何所？」 ^n7

佛告婆羅門：「我不見諸天魔、梵，沙門、婆羅門，天神、世人，有能食此信施，令身安樂。汝持是食去，棄於無蟲水中，及少生草地。」 ^n8

時婆羅門即以此食，持著無蟲水中，水即煙出，沸聲啾啾。 ^n9

譬如鐵丸，燒令火色，擲著水中，水即煙起，沸聲啾啾，亦復如是。 ^n10

婆羅門持此飲食著水中，水即煙出，沸聲啾啾。 ^n11

於時火與婆羅門歎言：「甚奇瞿曇！大德大力，能令此食而作神變。」 ^n12

時火與婆羅門因此飯食神變，得信敬心，稽首佛足，退住一面，白佛言：「世尊！我今可得於正法中出家，受具足，修梵行不？」 ^n13

佛告婆羅門：「汝今可得於正法中出家，受具足。」 ^n14

彼即出家已，作是思惟所以：族姓子剃除〔鬚髮〕，著袈裟衣，正信非家，出家學道，乃至得阿羅漢，心善解脫。^n15
