# 刀師氏經

如是我聞：一時，佛住那羅聚落好衣菴羅園中。 ^n1

時有刀師氏聚落主，尼揵弟子，來詣佛所，稽首禮足，退坐一面。 ^n2

爾時，世尊告聚落主：「欲何所論？尼揵若提子為何所說？」 ^n3

聚落主言：「彼尼揵若提子說：殺生者，一切皆墮泥梨中，以多行故，則將至彼。如是盜，邪婬，妄語，皆墮泥犁中，以多行故，則將至彼。」 ^n4

佛告聚落主：「若如尼揵若提子說，殺生者墮泥犁中，以多行故而往生彼者，則無有眾生墮泥犁中。聚落主！於意云何？何等眾生於一切時有心殺生？復於何時有心不殺生？乃至何時有心妄語？何時有心不妄語？」 ^n5

聚落主白佛言：「世尊！人於晝夜，少時有心殺生，乃至少時有心妄語；而多時不有心殺生乃至妄語。」 ^n6

佛告聚落主：「若如是者，豈非無有人墮於泥犁中耶？如尼揵所說：有人殺生者，一切墮泥犁中，多習行者，將往生彼；乃至妄語亦復如是。 ^n7

聚落主！彼大師出興于世，覺想籌量，入覺想地，住於凡夫地，自辯所說，隨意籌量，為諸弟子作如是說法。言殺生者一切皆墮泥犁中，多習行將往生彼；乃至妄語亦復如是。彼諸弟子若信其說，言我大師知其所知，見其所見，能為弟子作如是說：若殺生者，一切皆墮泥犁中，多習行故，將往生彼。我本有心殺生，偷盜，邪淫，妄語，當墮泥犁中，得如是見，乃至不捨此見，不厭彼業，不覺彼悔，於未來世不捨殺生，乃至不捨妄語。彼意解脫不滿足，慧解脫亦不滿足；意解脫不滿足，慧解脫不滿足故，則為謗聖邪見；邪見因緣故，身壞命終，生惡趣泥犁中。如是聚落主！有因有緣眾生煩惱，有因有緣眾生業煩惱。 ^n8a

聚落主！如來、應、等正覺、明行足、善逝、世間解、無上士、調御丈夫、天人師、佛、世尊，出興於世，常為眾生呵責殺生，讚歎不殺；呵責偷盜、邪淫、妄語，讚歎不盜、不婬、不妄語。常以此法化諸聲聞，令念樂信重言：我大師知其所知，見其所見，呵責殺生，讚歎不殺，乃至呵責妄語，讚歎不妄語。我從昔來，以愚癡無慧，有心殺生，我緣是故，今自悔責。雖不能令彼業不為，且因此悔責故，於未來世得離殺生，乃至得離盜、婬、妄語。亦得滿足正意解脫，滿足慧解脫；意解脫、慧解脫滿足已，得不謗賢聖正見成就，正見因緣故，得生善趣天上。如是聚落主！有因有緣眾生業煩惱清淨。 ^n8b

聚落主！彼多聞聖弟子，作如是學，隨時晝夜觀察所起，少有心殺生，多有心不殺生。若於有心殺生，當自悔責，不是、不類。若不有心殺生，無怨、無憎，心生隨喜，隨喜已歡喜，生歡喜已心猗息，心猗息已心受樂，受樂已則心定。心定已，聖弟子心與慈俱，無怨、無嫉、無有瞋患，廣大無量，滿於一方正受住；二方、三方、乃至四方、四維、上下，一切世間心與慈俱，無怨、無嫉、無有瞋恚，廣大無量，善修習充滿諸方具足正受住。」 ^n9

爾時，世尊以爪甲抄少土，語刀師氏聚落主言：「云何聚落主！我爪甲土多，大地為多？」 ^n10

聚落主白佛言：「世尊！爪甲土少少耳，大地土無量無數。」 ^n11

佛告聚落主：「如甲上之土甚少，大地之土其數無量，如是心與慈俱，修、習、多修習，諸有量業者如甲上土，不能將去，不能令住。如是偷盜對以悲心，邪婬對以喜心，妄語對以捨心，不得為比。」 ^n12

說是語時，刀師氏聚落主遠塵、離垢，得法眼淨。聚落主見法、得法、覺法、知法、深入於法、離諸狐、疑、不由於他、不隨於他、於正法律得無所畏；從坐起，整衣服，右膝著地，合掌白佛：「我已度，世尊！已越，世尊！我今歸佛、歸法、歸比丘僧，盡其壽命為優婆塞。 ^n13

世尊！譬如士夫欲求燈明，取其馬尾以為燈炷，欲吹令然，終不得明，徒自疲勞，燈竟不然。 ^n14a

我亦如是，欲求明智，於諸愚癡尼揵子所，愚癡習近，愚癡和合，愚癡奉事，徒自勞苦，不得明智。 ^n14b

是故我今重歸依佛、歸法、歸僧。從今以去，於彼尼揵愚癡，不善、不辯者所，少信、少敬、少愛、少念，於今遠離。 ^n15

是故我今第三歸佛，歸法，歸僧、乃至盡壽為優婆塞，自淨其心！」 ^n16

時刀師氏聚落主聞佛所說，歡喜隨喜，作禮而去。
〔動搖及鬥諍，調馬與惡性，頂髮并牟尼。〕
〔王髮及驢姓，飢饉與種田，說何論為十。〕^n17
