# 年少經

如是我聞：一時，佛住舍衛國祇樹給孤獨園。 ^n1

時有眾多比丘集供養堂，悉共作衣。時有一年少比丘，出家未久，初入法律，不欲營助諸比丘作衣。 ^n2

時眾多比丘詣世尊所，稽首禮足，退坐一面，白佛言：「世尊！時有眾多比丘集供養堂，為作衣故。有一年少比丘，出家未久，始入法律，不欲營助諸比丘作衣。」 ^n3

爾時，世尊問彼比丘：「汝實不欲營助諸比丘作衣耶？」 ^n4

彼比丘白佛言：「世尊！隨我所能，當力營助。」 ^n5

爾時，世尊知彼比丘心之所念，告諸比丘：「汝等莫與是年少比丘語。
所以者何？是比丘得四〔增上〕心法正受現法安樂住，不勤而得。若彼本心所為，剃鬚髮，著袈裟衣，出家學道，增進修學，現法自知作證：我生已盡、梵行已立、所作已作、自知不受後有。」 ^n6

爾時，世尊即說偈言：
非下劣方便，薄德少智慧，正向於涅槃，免脫煩惱鎖。此賢年少者，逮得上士處，離欲心解脫，涅槃不復生，持此最後身，摧伏眾魔軍。 ^n7

佛說此經已，諸比丘聞佛所說，歡喜奉行。^n8
