# 一七三

聞如是： ^n1

一時，佛在舍衛國祇樹給孤獨園。 ^n2

爾時，尊者槃特告弟朱利槃特曰：「若不能持戒者，還作白衣！」 ^n3

是時，朱利槃特聞此語已，便詣祇洹精舍門外立而墮淚。 ^n4

爾時，世尊以天眼清淨，觀是朱利槃特比丘在門外立，而悲泣不能自勝。時，世尊從靜室起，如似經行至祇洹精舍門外，告朱利槃特曰：「比丘！何故在此悲泣？」 ^n5

朱利槃特報曰：「世尊！兄見驅逐：『若不能持戒者，還作白衣，不須住此。』是故悲泣耳！」 ^n6

世尊告曰：「比丘！勿懷畏怖，我成無上等正覺，不由卿兄槃特得道。」 ^n7

爾時，世尊手執朱利槃特詣靜室教使就坐。世尊復教使執掃㨹：「汝誦此字，為字何等？」 ^n8

是時，朱利槃特誦得掃，復忘㨹；若誦得㨹，復忘掃。 ^n9

爾時，尊者朱利槃特誦此掃㨹乃經數日。然此掃㨹復名除垢，朱利槃特復作是念：何者是除？何者是垢？垢者灰土瓦石，除者清淨也。
復作是念：世尊何故以此教誨我？我今當思惟此義。
以思惟此義，復作是念：今我身上亦有塵垢，我自作喻，何者是除？何者是垢？
彼復作是念：縛結是垢，智慧是除，我今可以智慧之㨹，掃此結縛。 ^n10

爾時，尊者朱利槃特思惟五盛陰成者、敗者。所謂此色、色集、色滅，是謂痛、想、行、識，成者、敗者。
爾時，思惟此五盛陰已，欲漏心得解脫，有漏心、無明漏心得解脫。已得解脫，便得解脫智：生死已盡，梵行已立，所作已辦，更不復受胎有，如實知之，尊者朱利槃特便成阿羅漢。 ^n11

已成阿羅漢，卽從座起，詣世尊所，頭面禮足，在一面坐，白世尊曰：「今已有智，今已有慧，今已解掃㨹。」 ^n12

世尊告曰：「比丘！云何解之？」 ^n13

朱利槃特報曰：「除者謂之慧，垢者謂之結。」 ^n14

世尊告曰：「善哉！比丘！如汝所言，除者是慧，垢者是結。」 ^n15

爾時，尊者朱利槃特向世尊而說此偈：
今誦此已足，如尊之所說；智慧能除結，不由其餘行。 ^n16

世尊告曰：「比丘！如汝所言，以智慧，非由其餘。」 ^n17

爾時，尊者聞世尊所說，歡喜奉行！^n18
