# 拘迦那娑天女經

如是我聞：一時，佛住王舍城山谷精舍。 ^n1

時有拘迦那娑天女，光明之天女，放電光明，炎照熾然。於後夜時，來詣佛所，稽首佛足，退坐一面。其身光明，普照山谷。即於佛前而說偈言：
我能廣分別，如來正法律，今且但略說，足以表其心。其心不為惡，及身口世間，五欲悉虛空，正智正繫念，不習近眾苦，非義和合者。 ^n2

佛告天女：「如是，天女！如是，天女！如汝所說：
其心不為惡，及身口世間，五欲悉虛空，正智正繫念，
不習近眾苦，非義和合者。」 ^n3

時拘迦那娑天女，聞佛所說，歡喜稽首，即沒不現。 ^n4

爾時，世尊夜過晨朝，入於僧前，於大眾中，敷座而坐，告諸比丘：「昨後夜時，拘迦那娑天女來詣我所，恭敬作禮，退坐一面，而說偈言：
我能廣分別，如來正法律，今且但略說，足已表我心。其心不為惡，及身口世間，五欲悉虛空，正智正繫念，不習近眾苦，非義和合者。 ^n5

我時答言：如是，天女！如汝所說：
其心不為惡，及身口世間，五欲悉虛偽，正智正繫念，
不習近眾苦，非義和合者。 ^n6

時彼天女聞我所說，歡喜隨喜，稽首我足，即沒不現。」 ^n7

佛說此經已，諸比丘聞佛所說，歡喜奉行。^n8
