# 有貪經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有四食，資益眾生，令得住世，攝受長養。何等為四？一者、摶食，二者、觸食，三、意思食，四者、識食。 ^n2

諸比丘！於此四食，有貪、有喜，識住增長，乃至純大苦聚集。 ^n3a

譬如比丘！樓閣宮殿，北西長廣，東西窗牖，日出東方，應照何所？」 ^n3b

比丘白佛言：「應照西壁。」 ^n3c

佛告比丘：「如是四食有貪、有喜，識住增長，乃至如是〔純 〕大苦聚集。 ^n3d

若於四食無貪、無喜，亦無識住增長，乃至如是純大苦聚滅。 ^n4a

譬如比丘！畫師、畫師弟子，集種種彩色，欲粧畫虛空，寧能畫不？」 ^n4b

比丘白佛：「不能，世尊！所以者何？彼虛空者，非色、無對、不可見。」 ^n4c

「如是比丘！於此四食無貪、無喜，亦無識住增長，乃至如是純大苦聚滅。」 ^n4d

佛說此經已，諸比丘聞佛所說，歡喜奉行。^n5
