# 鹿住經

如是我聞：一時，佛住釋氏彌城留利邑夏安居。 ^n1

有餘比丘，於舍衛國祇樹給孤獨園夏安居。 ^n2

時彼比丘，於晨朝著衣持缽，入舍衛城乞食次第，至鹿住優婆夷舍。 ^n3

鹿住優婆夷遙見比丘來，疾敷床座，請比丘令坐，如上《阿難修多羅》說。 ^n4

時彼比丘語鹿住優婆夷：「姊妹且停！汝那得知眾生根之優劣！姊妹！唯有如來能知眾生根之優劣。」如是說已，從坐起去。 ^n5

時彼比丘三月夏安居訖，作衣竟，持衣缽，往詣彌城留利釋氏邑。到已，舉衣缽，洗足已，往詣佛所，稽首佛足，退坐一面。以共鹿住優婆夷所論說事，向佛廣說。 ^n6

佛告比丘：「鹿住優婆夷云何能知世間眾生諸根優劣？ ^n7

唯有如來能知世間眾生諸根優劣耳。不離瞋恨、憍慢，時起貪法，不聽受法，不學多聞，於法不調伏見，不能時時起解脫心法。 ^n8

比丘！若復有一，不離瞋慢，時起貪法，然彼聞法，修學多聞，於善調伏見，時時能起解脫心法。若思量彼：此有是法，彼有是法，此則同一趣、同一受生、同一後世。如是思量者，長得非義不饒益苦。 ^n9

比丘！若復彼人不離瞋慢，時時起貪法，亦不聽法，不習多聞，不調伏見，亦不時時得解脫心法，我說此人卑鄙下賤。 ^n10

比丘！若復彼人不離瞋慢，時時起貪法，然彼聞法，樂多聞，調伏諸見，時時能得解脫心法，我說是人第一勝妙。彼二有間，自非如來誰能別知？ ^n11

是故，比丘！莫量人人，乃至如來能知優劣。 ^n12

比丘！復次，有一不離瞋慢，時時起口惡行，餘如上說。 ^n13

比丘！復次，有一賢善安樂，同止欣樂明智修梵行者，樂與同止而彼不樂聞法，乃至不時時得心法解脫，當知彼人住賢善地，不能轉進。賢善地者，謂人、天趣。 ^n14

復次，有一其性賢善，同止安樂，欣樂梵行以為伴侶，樂聞正法，學習多聞，善調伏見，時時能得解脫心法。當知彼入於賢善地，能轉勝進，當知此人於正法流有所堪能。此二有間，自非如來，誰能別知！ ^n15

是故，比丘！莫量人人、量人人者，自招其患，唯有如來能知人耳。 ^n16

比丘！鹿住優婆夷愚癡、少智，如上《修多羅》廣說。」 ^n17

佛說此經已，諸比丘聞佛所說，歡喜奉行。^n18
