# 比丘尼經

如是我聞：一時，佛住舍衛國祇樹給孤獨園。 ^n1

爾時，尊者阿難，晨朝著衣持缽，入舍衛城乞食。於路中思惟：我今先至比丘尼寺；即往比丘尼寺。 ^n2

諸比丘尼遙見尊者阿難來，疾敷床座，請令就座。時諸比丘尼禮尊者阿難足，退坐一面，白尊者阿難：「我等諸比丘尼，修四念處，繫心住，自知前後昇降。」 ^n3

尊者阿難告諸比丘尼：「善哉！善哉！姊妹！當如汝等所說而學。凡修習四念處，善繫心住者，應如是知前後昇降。」 ^n4

時尊者阿難為諸比丘尼種種說法，種種說法已，從座起去。 ^n5

爾時，尊者阿難於舍衛城中乞食還，舉衣缽，洗足已，詣世尊所，稽首佛足，退坐一面，以比丘尼所說，具白世尊。 ^n6

佛告阿難：「善哉！善哉！應如是學四念處，善繫心住，知前後昇降。
所以者何？ ^n7a

心於外求，然後制令求其心，散亂心不解脫，皆如實知。 ^n7b

若比丘於身身觀念住，於彼身身觀念住已，若身耽睡、心法懈怠，彼比丘當起淨信，取於淨相，起淨信心。憶念淨相已，其心則悅；悅已，生喜；其心喜已，身則猗息；身猗息已，則受身樂；受身樂已，其心則定。〔心定已〕，聖弟子當作是學：我於此義，外散之心，攝令休息，不起〔覺想及觀想〕，無覺、無觀，捨、念、樂住。樂住已，如實知。 ^n8a

受、心、法念〔住〕，亦如是說。」 ^n8b

佛說此經已，尊者阿難聞佛所說，歡喜奉行。^n9
