# 三五七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我今當說七使，汝等善思念之。」 ^n3

諸比丘對曰：「如是，世尊！」是時，諸比丘從佛受教。 ^n4

世尊告曰：「云何為七？一者貪欲使，二者瞋恚使，三者憍慢使，四者癡使，五者疑使，六者見使，七者欲世間使。
是謂，比丘！有此七使，使眾生之類，永處幽闇，纏結其身，流轉世間，無有休息，亦不能知生死根原。
猶如彼二牛，一黑一白，共同一軛，共相牽引，不得相遠。
此眾生類，亦復如是，為此貪欲使、無明使所纏結，不得相離，其餘五使，亦復追從，五使適從，七使亦然。若凡夫之人，為此七使所縛，流轉生死，不得解脫，不能知苦之元本。 ^n5

比丘當知：由此七使，便有三惡趣：地獄、畜生、餓鬼；由此七使，不能得度弊魔境界。 ^n6

然此七使之法復有七藥。
云何為七？貪欲使者，念覺意治之；瞋恚使者，法覺意治之；邪見使者，精進覺意治之；欲世間使者，喜覺意治之；憍慢使者，猗覺意治之；疑使者，定覺意治之；無明使者，護覺意治之。
是謂，比丘！此七使用七覺意治之。 ^n7

比丘當知：我本未成佛道為菩薩行，坐道樹下，便生斯念：欲界眾生為何等所繫？
復作是念：此眾生類為七使流轉生死，永不得解脫；我今亦為此七使所繫，不得解脫。 ^n8

爾時，復作是念：此七使為用何治之？
復重思惟：此七使者當用七覺意治之；我當思惟七覺意。思惟七覺意時，有漏心盡，便得解脫，後成無上正真之道。
七日之中結跏趺坐，重思惟此七覺意。 ^n9

是故，諸比丘！若欲捨七使者，當念修行七覺意法。如是，諸比丘！當作是學！」 ^n10

爾時，諸比丘聞佛所說，歡喜奉行！^n11
