# 伊尼耶經

如是我聞：一時，佛住在舍衛國祇樹給孤獨園。 ^n1

時有天子，容色絕妙，於後夜時，來詣佛所，稽首佛足。身諸光明，遍照祇樹給孤獨園。 ^n2

時彼天子說偈問佛：
伊尼耶鹿躦，仙人中之尊，少食不嗜味，禪思樂山林。我今敬稽首，而問於瞿曇：
云何出離苦？云何苦解脫？
我今問解脫，於何而滅盡？ ^n3

爾時，世尊說偈答言：
世間五欲德，心法說第六，於彼欲無欲，解脫一切苦。如是於苦出，如是苦解脫，汝所問解脫，於彼而滅盡。 ^n4

時彼天子復說偈言：
久見婆羅門，逮得般涅槃，一切怖已過，永超世恩愛。 ^n5

時彼天子聞佛所說，歡喜隨喜，稽首佛足，即沒不現。^n6
