# 因緣經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「我今當說因緣法及緣生法。 ^n2

云何為因緣法？謂此有故彼有，謂緣無明行，緣行識，乃至如是如是純大苦聚集。 ^n3

云何緣生法？謂無明、行…。若佛出世，若未出世，此法常住，法住、法界，彼如來自所覺知，成等正覺，為人演說、開示、顯發，謂緣無明有行，乃至緣生有老死。若佛出世，若未出世，此法常住，法住、法界，彼如來自覺知，成等正覺，為人演說、開示、顯發，謂緣生故有老病死、憂悲惱苦。此等諸法，法住，〔法定〕，法如，法爾，法不離如，法不異如，審諦、真、實、不顛倒。如是隨順緣起，是名緣生法，謂無明、行、識、名色、六入處、觸、受、愛、取、有、生、老病死憂悲惱苦，是名緣生法。 ^n4

多聞聖弟子，於此因緣法、緣生法，正智善見。 ^n5

不求前際，言我過去世若有、若無，我過去世何等類？我過去世何如？ ^n6a

不求後際，我於當來世為有、為無，云何類？何如？內不猶豫，此是何等？云何有？此為前誰？終當云何之？此眾生從何來？於此沒當何之？ ^n6b

若沙門、婆羅門，起凡俗見所繫，謂說我見所繫，說眾生見所繫，說壽命見所繫，忌諱吉慶見所繫，爾時悉斷、悉知，斷其根本，如截多羅樹頭，於未來世成不生法。 ^n7

是名多聞聖弟子，於因緣法、緣生法，如實正知、善見、善覺、善修、善入。」 ^n8

佛說此經已，諸比丘聞佛所說，歡喜奉行。^n9
