# 無明經

如是我聞：一時，佛住王舍城迦蘭陀竹園。 ^n1

爾時，尊者舍利弗，尊者摩訶拘絺羅，在耆闍崛山。時摩訶拘絺羅，晡時從禪起，詣舍利弗所，共相問訊，相娛悅已，卻坐一面。 ^n2

時摩訶拘絺羅語舍利弗：「欲有所問，仁者寧有閑暇見答以不？」 ^n3

舍利弗言：「仁者且問，知者當答。」 ^n4

時摩訶拘絺羅語舍利弗言：「所謂無明，無明者為何謂耶？誰有此無明？」 ^n5

舍利弗言：「不知是無明。」 ^n6

「不知何等？」 ^n7

「謂色不如實知，色集、色滅、色味、色患、色離不如實知。 ^n8a

受、想、行、識，識集、識滅、識味、識患、識離不如實知。 ^n8b

摩訶拘絺羅！於此五受陰不如實知、不如實見、不無間等、若闇、若愚，是名無明。成就此法者，名有無明。」 ^n9

又問：「明者云何為明？誰有此明？」 ^n10

舍利弗言：「知者是明。」 ^n11

「為何所知？」 ^n12

舍利弗言：「色如實知，色集、色滅、色味、色患、色離如實知。 ^n13a

受、想、行、識如實知，識集、識滅、識味、識患、識離如實知。 ^n13b

摩訶拘絺羅！於此五受陰如實知、如實見、明、覺、慧、無間等，是名為明。成就此者，名為有明。」 ^n14

時二正士各聞所說，歡喜而去。^n15
