# 癩瘡經

如是我聞：一時，佛住拘睒彌國瞿師羅園。 ^n1

爾時，世尊告諸比丘：「如癩病人，四體瘡壞，入茅荻中，為諸刺葉針刺所傷，倍增苦痛。 ^n2

如是愚癡凡夫，六觸入處受諸苦痛，亦復如是。 ^n3

如彼癩人，為草葉針刺所傷，膿血流出。 ^n4

如是愚癡凡夫，其性弊暴，六觸入處所觸，則起瞋恚，惡聲流出，如彼癩人。
所以者何？愚癡無聞凡夫，心如癩瘡。 ^n5

我今當說律儀、不律儀。 ^n6

云何律儀？云何不律儀？ ^n7a

愚癡無聞凡夫，眼見色已，於可念色而起貪著，不可念色而起瞋恚，於彼次第隨生眾多覺想相續；不見過患，復見過患不能除滅。 ^n7b

耳、鼻、舌、身、意，亦復如是。 ^n7c

比丘！是名不律儀。 ^n7d

云何律儀？ ^n8a

多聞聖弟子，若眼見色，於可念色不起欲想，不可念色不起恚想，次第不起眾多覺想相續住；見色過患，見過患已能捨離。 ^n8b

耳、鼻、舌、身、意，亦復如是。 ^n8c

是名律儀。」 ^n8d

佛說此經已，諸比丘聞佛所說，歡喜奉行。^n9
