# 四四一

聞如是： ^n1

一時，佛在鴦藝村中，與大比丘眾五百人俱。 ^n2

爾時，世尊告諸比丘：「諸人民皆稱汝等為沙門。設復問：『汝等是沙門乎？』汝等亦言：『是沙門。』吾今告汝，沙門之行、婆羅門之行，汝等當念修習，後必成果，如實不異。所以然者，有二種沙門：有習行沙門，有誓願沙門。 ^n3

彼云何名為習行沙門？於是，比丘行來、進止、視瞻、容貌、著衣、持鉢，皆悉如法，不著貪欲、瞋恚、愚癡，但持戒精進，不犯非法，等學諸戒。是謂名為習行沙門。 ^n4a

彼云何名誓願沙門？於是，或有比丘威儀、戒律、出入、進止、行步、容貌、視瞻、舉動，皆悉如法，盡有漏成無漏，於現法中身得證而自遊化：生死已盡，梵行已立，所作已辦，更不復受有，如實知之。是謂名誓願沙門。
是謂，比丘！二種沙門。」 ^n4b

爾時，阿難白世尊言：「彼云何名為沙門法行？婆羅門法行？」 ^n5

佛告阿難：「於是，比丘飲食知足，晝夜經行，不失時節，行諸道品。 ^n6

云何比丘諸根寂靜？於是，比丘若眼見色，不起想著，興諸亂念，於中眼根而得清淨，除諸惡念，不念不善之法；若耳聞聲、鼻臭香、舌知味、身知細滑、意知法，不起想著，興諸亂念，於意根而得清淨。如是，比丘根得清淨。 ^n7a

云何比丘飲食知足？於是，比丘量腹而食，不求肥白，但欲使此身趣存而已，除去故痛，新者不生，得修梵行。猶如男女身生瘡痍，隨時以膏塗瘡，常欲使瘡愈故，今此比丘亦復如是，量腹而食。所以以膏膏車者，欲致遠故，比丘量腹而食者，欲趣存命故也。如是，比丘飲食知足。 ^n7b

云何比丘恆知景寤？於是，比丘初夜、後夜恆知景寤，思惟三十七道品之法。若晝日經行，除去惡念諸結之想；復於初夜、後夜經行，除去惡結不善之想；復於中夜右脇著地，以腳相累，唯向明之想；復於後夜，出入經行，除去不善之念。如是，比丘知時景寤。如是，阿難！此是沙門要行。 ^n7c

彼云何名婆羅門要行？於是，比丘苦諦如實知之，苦集、苦盡、苦出要如實而知之，後以解此欲漏心、有漏心、無明漏心而得解脫。已得解脫，便得解脫智：生死已盡，梵行已立，所作已辦，更不復受胎，如實知之。此名為婆羅門要行之法。阿難當知：此名為要行之義也。」 ^n7d

爾時，世尊便說此偈：
沙門名息心，諸惡永已盡；梵志名清淨，除去諸亂想。 ^n8

「是故，阿難！沙門法行、婆羅門法行，當念修行。其有眾生行此諸法，然後乃稱為沙門。
復以何故名為沙門？諸結永息故名為沙門。
復以何故名為婆羅門？盡除愚惑之法故名為梵志；亦名為剎利。
復以何故名剎利？以其斷淫、怒、癡故名為剎利；亦名為沐浴。
以何故名為沐浴？以其洗二十一結故名為沐浴；亦名為覺。
以何故名為覺？以其覺了愚法、慧法故名為覺；亦名為彼岸。
以何等故名為彼岸？以其從此岸至彼岸故名為彼岸。
阿難！能行此法者，然後乃名為沙門、婆羅門。此是其義，當念奉行！」 ^n9

爾時，阿難聞佛所說，歡喜奉行！^n10
