# 水喻經

我聞如是： ^n1

一時，佛遊舍衞國，在勝林給孤獨園。 ^n2

爾時，尊者舍梨子告諸比丘：「諸賢！我今為汝說五除惱法，諦聽！諦聽！善思念之。」 ^n3

彼諸比丘受教而聽。 ^n4

尊者舍梨子言：「云何為五？諸賢！或有一人身不淨行，口淨行；若慧者見，設生恚惱，應當除之。 ^n5a

復次，諸賢！或有一人口不淨行，身淨行；若慧者見，設生恚惱，應當除之。 ^n5b

復次，諸賢！或有一人身不淨行，口不淨行，心少有淨；若慧者見，設生恚惱，應當除之。 ^n5c

復次，諸賢！或有一人身不淨行，口、意不淨行；若慧者見，設生恚惱，應當除之。 ^n5d

復次，諸賢！或有一人身淨行，口、意淨行；若慧者見，設生恚惱，應當除之。 ^n5e

諸賢！或有一人身不淨行，口淨行；若慧者見，設生恚惱，當云何除？
諸賢！猶如阿練若比丘持糞掃衣，見糞聚中所棄弊衣，或大便汙或小便、涕、唾及餘不淨之所染汙，見已，左手執之，右手舒張；若非大便、小便、涕、唾及餘不淨之所汙處，又不穿者，便裂取之。
如是，諸賢！或有一人身不淨行，口淨行，莫念彼身不淨行也，但當念彼口之淨行。
若慧者見，設生恚惱，應如是除。 ^n6a

諸賢！或有一人口不淨行，身淨行；若慧者見，設生恚惱，當云何除？
諸賢！猶村外不遠，有深水池，藁草所覆。若有人來，熱極煩悶，飢渴頓乏，風熱所逼，彼至池已，脫衣置岸，便入池中，兩手披藁，恣意快浴，除熱煩悶，飢渴頓乏。
如是，諸賢！或有一人口不淨行，身有淨行，莫念彼口不淨行，但當念彼身之淨行。
若慧者見，設生恚惱，應如是除。 ^n6b

諸賢！或有一人身不淨行，口不淨行，心少有淨；若慧者見，設生恚惱，當云何除？
諸賢！猶四衢道，有牛跡水。若有人來，熱極煩悶，飢渴頓乏，風熱所逼，彼作是念：此四衢道牛跡少水，我若以手以葉取者，則擾渾濁，不得除我熱極煩悶、飢渴頓乏，我寧可跪，手膝拍地，以口飲水。彼卽長跪，手膝拍地，以口飲水，彼卽得除熱極煩悶、飢渴頓乏。
如是，諸賢！或有一人身不淨行，口不淨行，心少有淨，莫得念彼身不淨行，口不淨行，但當念彼心少有淨。
諸賢！若慧者見，設生恚惱，應如是除。 ^n6c

諸賢！或有一人身不淨行，口、意不淨行；若慧者見，設生恚惱，當云何除？
諸賢！猶如有人遠涉長路，中道得病，極困委頓，獨無伴侶，後村轉遠，而前村未至。若有人來住一面，見此行人遠涉長路，中道得病，極困委頓，獨無伴侶，後村轉遠，而前村未至。彼若得侍人，從迥野中，將至村邑，與妙湯藥，餔養美食，好瞻視者，如是此人病必得差，謂彼人於此病人，極有哀愍慈念之心。
如是，諸賢！或有一人身不淨行，口、意不淨行；若慧者見，便作是念：此賢身不淨行，口、意不淨行，莫令此賢因身不淨行，口、意不淨行，身壞命終，趣至惡處，生地獄中。若此賢得善知識者，捨身不淨行，修身淨行；捨口、意不淨行，修口、意淨行。如是，此賢因身淨行，口、意淨行，身壞命終，必至善處，乃生天上，謂彼賢為此賢極有哀愍慈念之心。
若慧者見，設生恚惱，應如是除。 ^n6d

諸賢！或有一人身淨行，口、意淨行；若慧者見，設生恚惱，當云何除？
諸賢！猶村外不遠，有好池水，既清且美，其淵平滿，翠草被岸，華樹四周。若有人來，熱極煩悶，飢渴頓乏，風熱所逼，彼至池已，脫衣置岸，便入池中，恣意快浴，除熱煩悶、飢渴頓乏。
如是，諸賢！或有一人身淨行，口、意淨行，常當念彼身之淨行，口、意淨行。
若慧者見，設生恚惱，應如是除。 ^n6e

諸賢！我向所說五除惱法者，因此故說。」 ^n7

尊者舍梨子所說如是，諸比丘聞已，歡喜奉行。^n8
