# 頻頭城經

如是我聞：一時，世尊在拘薩羅國人間遊行，到頻頭城北，申恕林中。 ^n1

爾時，頻頭城中婆羅門、長者，皆聞世尊於拘薩羅國人間遊行，住頻頭城申恕林中。聞已，悉共出城，至申恕林，詣世尊所，稽首禮足，退坐一面。 ^n2

爾時，世尊告頻頭城婆羅門、長者：「若人問汝言：何等像類沙門、婆羅門，不應恭敬尊重、禮事供養？ ^n3

汝當答言：若沙門、婆羅門，眼見色，未離貪、未離欲、未離愛、未離渴、未離念，內心不寂靜，所行非法，所行疏澀行。 ^n4a

耳、鼻、舌、身；意、法，亦復如是。 ^n4b

如是像類比丘，不應恭敬尊重、禮事供養。作是說已，當復問言：何故如此像類沙門、婆羅門，不應恭敬尊重、禮事供養？ ^n5

汝應答言：我等眼見色，不離欲、不離愛、不離渴、不離念，內心不寂靜。 ^n6a

耳、鼻、舌、身；意、法，亦復如是。 ^n6b

彼沙門、婆羅門，眼見色，亦不離貪、不離欲、不離愛、不離渴、不離念，內心不寂靜，行非法行、疏澀行。 ^n7a

耳、鼻、舌、身；意、法，亦復如是。 ^n7b

我於斯等求其差別，不見差別之行，是故我於斯等像類沙門、婆羅門，不應恭敬尊重、禮事供養。若復問言：何等像類沙門、婆羅門所，應恭敬尊重、禮事供養？ ^n8

汝應答言：若彼眼見色，離貪、離欲、離愛、離渴、離念，內心寂靜，不行非法行，行等行，不疏澀行。 ^n9a

耳、鼻、舌、身；意、法，亦復如是。 ^n9b

如是像類沙門、婆羅門所，應恭敬尊重、禮事供養。若復問言：何故於此像類沙門、婆羅門，恭敬尊重、禮事供養？ ^n10

汝應答言：我等眼見色，不離貪、不離欲、不離愛、不離渴、不離念，內心不寂靜，行非法行，行疏澀行。 ^n11a

耳、鼻、舌、身；意、法，亦復如是。 ^n11b

斯等像類沙門、婆羅門，離貪、離欲、離渴、離念，內心寂靜，行如法行，不行疏澀行。 ^n12a

耳、鼻、舌、身；意、法，亦復如是。 ^n12b

我等於彼求其差別，見差別故，於彼像類沙門、婆羅門所，應恭敬尊重，禮事供養。如是說已，若復問言：彼沙門、婆羅門有何行，有何形貌，有何相，汝等知是沙門、婆羅門，離貪向、調伏貪，離恚向、調伏恚，離癡向、調伏癡？ ^n13

汝應答言：我見彼沙門、婆羅門，有如是像類：在空閑處，林中、樹下，卑床、草蓐，修行遠離，離諸女人，近樂獨人同禪思者。若於彼處，無眼見色可生樂著，無耳、聲，鼻、香，舌、味，身、觸可生樂著。若彼沙門、婆羅門，有如是行，如是形貌，如是相，令我等知是沙門、婆羅門，離貪向、調伏貪，離恚向、調伏恚，離癡向、調伏癡。」 ^n14

時諸沙門、婆羅門長者白佛言：「奇哉世尊！不自譽，不毀他，正說其義。各各自於諸入處，分別染汙、清淨，廣說緣起，如如來、應、等正覺說。 ^n15

譬如士夫，溺者能救、閉者能開、迷者示路、闇處然燈。 ^n16

世尊亦復如是，不自譽，不毀他，正說其義，乃至如如來、應、等正覺說。」 ^n17

爾時，頻頭城婆羅門、長者，聞佛所說，歡喜作禮而去。^n18
