# 二六三

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，世尊與無央數之眾，前後圍遶而為說法。 ^n3

爾時，有長老比丘在彼眾中，向世尊舒腳而睡。
爾時，修摩那沙彌年向八歲，去世尊不遠結跏趺坐，繫念在前。 ^n4

爾時，世尊遙見長老比丘舒腳而眠，復見沙彌端坐思惟。世尊見已，便說此偈：
所謂長老者，未必剃髮鬚；雖復年齒長，不免於愚行。
若有見諦法，無害於羣萌；捨諸穢惡行，此名為長老。
我今謂長老，未必先出家；修其善本業，分別於正行。
設有年幼少，諸根無漏缺；此謂名長老，分別正法行。 ^n5

爾時，世尊告諸比丘：「汝等頗見此長老舒腳而睡乎？」 ^n6

諸比丘對曰：「如是，世尊！我等悉見。」 ^n7

世尊告曰：「此長老比丘五百世中恆為龍身，今設當命終者，當生龍中。所以然者，無有恭敬之心於佛、法、眾。若有眾生無恭敬之心於佛、法、眾者，身壞命終，皆當生龍中。汝等頗見修摩那沙彌年向八歲，去我不遠，端坐思惟。」 ^n8

諸比丘對曰：「如是，世尊！」 ^n9

是時，世尊告諸比丘：「此沙彌卻後七日，當得四神足，及得四諦之法，於四禪而得自在，善修四意斷。所以然者，此修摩那沙彌，有恭敬之心向佛、法、眾。
以是之故，諸比丘！恆當勤加恭敬佛、法、之眾。如是，諸比丘！當作是學！」 ^n10

爾時，諸比丘聞佛所說，歡喜奉行！^n11
