# 第一義空經

如是我聞：一時，佛住拘留搜調牛聚落。 ^n1

爾時，世尊告諸比丘：「我今當為汝等說法，初、中、後善，善義、善味，純一滿淨，梵行清白，所謂《第一義空經》。諦聽！善思！當為汝說。 ^n2

云何為《第一義空經》？ ^n3

諸比丘！眼生時無有來處，滅時無有去處。如是眼，不實而生，生已盡滅，有業報而無作者，此陰滅已，異陰相續，除俗數法。 ^n4a

耳、鼻、舌、身、意，亦如是說，除俗數法。 ^n4b

俗數法者，謂此有故彼有，此起故彼起，如無明緣行，行緣識，廣說乃至純大苦聚集起。 ^n5a

又復此無故彼無，此滅故彼滅，無明滅故行滅，行滅故識滅，如是廣說乃至純大苦聚滅。 ^n5b

比丘！是名《第一義空法經》。」 ^n6

佛說此經已，諸比丘聞佛所說，歡喜奉行。^n7
