# 阿育王施半阿摩勒果因緣經

阿育王於如來法中得大敬信。時，王問諸比丘言：誰於如來法中行大布施？ ^n1

諸比丘白王言：給孤獨長者最行大施。 ^n2

王復問曰：彼施幾許寶物？ ^n3

比丘答曰：以億千金。 ^n4

王聞已，如是思惟：彼長者尚能捨億千金，我今為王，何緣復以億千金施？當以億百千金施。 ^n5

時，王起八萬四千佛塔，於彼諸塔中復施百千金，復作五歲大會，會有三百千比丘，用三百億金供養於彼僧眾中，第一分是阿羅漢，第二分是學人，第三分是真實凡夫，除私庫藏，此閻浮提夫人、婇女、太子、大臣施與聖僧，四十億金還復贖取，如是計挍，用九十六億千金。 ^n6

乃至王得重病時，王自知命欲終盡。時，有大臣名羅陀崛多。時，王宿命是施佛土時同伴小兒。時，彼大臣羅陀崛多見王重病，命垂欲盡，稽首以偈問王：
顏貌常鮮澤，百千婇女遶，譬如諸蓮華，蜜蜂當聚集，
今睹聖王顏，無有諸鮮澤。 ^n7

王即以偈答：
我今無所憂，失財及王位，此身及餘親，及諸種種寶，
我今所愁者，不復睹賢聖，四事以供養，我今唯念此，
顏色有變異，心意無所寧。 ^n8

又復，我常所願，欲以滿億百千金作功德，今願不得滿足，便就後世時，計挍前後所施金銀珍寶，唯減四億未滿，王即辦諸珍寶，送與雞雀寺中。 ^n9

法益之子，名三波提，為太子。諸臣等啟太子言：大王將終不久，今以此珍寶送與寺舍中，今庫藏財寶已竭，諸王法以物為尊，太子今宜斷之，勿使大王用盡也。 ^n10

時，太子即敕典藏者，勿復出與大王用之。 ^n11

時，大王自知索諸物不復能得，所食金器送與寺中，時，太子令斷金器，給以銀器，王食已，復送與寺中，又斷銀器，給以銅器，王亦以此送與寺中，又斷銅器，給以瓦器。 ^n12

時，大王手中有半阿摩勒果，悲淚告諸大臣，今誰為地主。 ^n13

時，諸臣啟白大王，王為地主。 ^n14

時，王即說偈答曰：
汝等護我心，何假虛妄語，我今坐王位，不復得自在，
阿摩勒半果，今在於我手，此即是我物，於是得自由，
嗚呼尊富貴，可厭可棄捨，先領閻浮提，今一旦貧至，
如恒河駛流，一逝而不返，富貴亦復然，逝者不復還。 ^n15

又復，如佛偈所說：
凡盛必有衰，以衰為究竟，如來神口說，真實無有異，
先時所教令，速疾無有閡，今有所求索，無復從我教，
如風閡於山，如水閡於岸，我今所教令，於今已永絕，
將從無量眾，擊鼓吹貝螺，常作諸伎樂，受諸五欲樂，
婇女數百眾，日夜自娛樂，今者都永盡，如樹無花實，
顏貌轉枯盡，色力亦復然，如花轉萎悴，我今亦復爾。 ^n16

時，阿育王呼侍者言：汝今憶我恩養，汝持此半阿摩勒果送雞雀寺中，作我意，禮拜諸比丘僧足，白言：阿育王問訊諸大聖眾，我是阿育王，領此閻浮提，閻浮提是我所有，今者頓盡，無有財寶布施眾僧，於一切財而不得自在，今唯此半阿摩勒果，我得自由，此是最後布施檀婆羅蜜，哀愍我故，納受此施，令我得供養僧福，而說偈言：
半阿摩勒果，是我之所有，於我得自在，今捨於大眾，
緣心在於聖，更無濟我者，憐愍於我故，納受阿摩勒，
為我食此施，因是福無量，世世受妙樂，用之無有盡。 ^n17

時，彼使者受王敕已，即持此半阿摩勒果，至雞雀寺中，至上座前，五體著地作禮，長跪合掌，向上座而說偈曰：
領於閻浮提，一繖繫一鼓，遊行無所礙，如日照於世，
業行報已至，在世不復久，無有王威德，如日雲所翳，
號曰阿育王，稽首禮僧足，送此布施物，謂半阿摩勒，
願求來世福，哀愍彼王故，聖眾愍彼故，受是半果施。 ^n18

時，彼上座告諸大眾，誰聞是語而不厭世間，我等聞是事，不可不生厭離，如佛經所說，見他衰事，應生厭離。若有識類眾生者，聞是事豈得不捨世間，而說偈曰：
人王世中最，阿育孔雀姓，閻浮提自在，阿摩勒為主，
太子及諸臣，共奪大王施，送半阿摩勒，降伏憍財者，
使彼生厭心，愚夫不識施，因果受妙樂，示送半摩勒。 ^n19

時，彼上座作是念言：云何令此半阿摩勒，一切眾僧得其分食，即教令研磨，著石榴羹中，行已，眾僧一切皆得周遍。 ^n20

時，王復問傍臣曰：誰是閻浮提王？ ^n21

臣啟王言：大王是也。 ^n22

時，王從臥起而坐，顧望四方，合掌作禮，念諸佛德，心念口言：我今復以此閻浮提施與三寶，隨意用之，而說偈曰：
今此閻浮提，多有珍寶飾，施與良福田，果報自然得，
以此施功德，不求天帝釋，梵王及人主，世界諸妙樂，
如是等果報，我悉不用受，以是施功德，疾得成佛道，
為世所尊仰，成得一切智，世間作善友，導師最第一。 ^n23

時，王以此語盡書紙上，而封緘之，以齒印印之，作如是事畢，便即就盡。 ^n24

爾時，太子及諸臣、宮人、婇女、國界人民，興種種供養葬送，如王之法而闍維之。 ^n25

爾時，諸臣欲立太子紹王位，中有一大臣，名曰：〔阿那羅陀〕，語諸臣曰：不得立太子為王，所以者何，大王阿育在時，本誓願滿十萬億金作諸功德，唯減四億，不滿十萬，以是故，今捨閻浮提施與三寶，欲令滿足，今是大地屬於三寶，云何而立為王？ ^n26

時，諸臣聞已，即送四億諸金，送與寺中，即便立法益之子為王，名三波提。次復太子，名毘梨訶波低，為紹王位。毘梨訶波低太子，名曰：毘梨訶西那，次紹王位。毘梨訶西那太子，名曰：沸沙須摩，次紹王位。沸沙須摩太子，名曰：沸沙蜜多羅，次紹王位。 ^n27

時，沸沙蜜多羅問諸臣曰：我當作何等事，令我名德久存於世。 ^n28

時，賢善諸臣信樂三寶者，啟王言：阿育大王是王之前種姓，彼王在世，造立八萬四千如來塔，復興種種供養，此之名德，相傳至今，王欲求此名者，當造立八萬四千塔，及諸供養。 ^n29

王言：大王阿育有大威德，能辦此事，我不能作，更思餘事。 ^n30

中有惡臣，不信向者，啟王言：世間二種法傳世不滅，一者作善，二者作惡，大王阿育作諸善行，王今當行惡行，打壞八萬四千塔。 ^n31

時，王用佞臣語，即興四兵眾，往詣寺舍，壞諸塔寺，王先往雞雀寺中，寺門前有石師子，即作師子吼。王聞之即大驚怖，非生獸之類，而能吼鳴，還入城中，如是再三，欲壞彼寺。 ^n32

時，王呼諸比丘來，問諸比丘：使我壞塔為善，壞僧房為善？ ^n33

比丘答曰：二不應行，王其欲壞者，寧壞僧房，勿壞佛塔。 ^n34

時，王殺害比丘，及壞塔寺，如是漸漸至婆伽羅國，又復唱令：若有人能得沙門釋子頭來者，賞之千金。 ^n35

爾時，彼國中有一阿羅漢，化作眾多比丘頭，與諸百姓，令送至於王所，令王庫藏財寶竭盡。時，彼王聞阿羅漢作如是事，倍復瞋恚，欲殺彼阿羅漢。 ^n36

時，彼羅漢入滅盡正受，王作無量方便，殺彼聖人，終不能得，入滅盡三昧力故，不傷其體，如是漸進至佛塔門邊。 ^n37

彼所塔中，有一鬼神，止住其中，守護佛塔，名曰：牙齒，彼鬼神作是念：我是佛弟子，受持禁戒，不殺害眾生，我今不能殺害於王。 ^n38

又復作念：有一神名曰為「蟲」，行諸惡行，兇暴勇健，求索我女，我不與之，今者為護正法故，當嫁與彼，令其守護佛法，即呼彼神語言：我今嫁女與汝，然共立約誓，汝要當降伏此王，勿使興諸惡行，壞滅正法。 ^n39

時，王所有一大鬼神，名曰：烏茶，威德具足，故彼神不奈王何。 ^n40

時，牙齒神作方便，今日王威勢自然由此鬼神，我今誘誑共作親厚，如是與彼神作知識，極作知識已，即將此神至於南方大海中。 ^n41

時彼蟲神排攩大山，推迮王上，及四兵眾，無不死盡，眾人唱言：快哉！快哉！是世人相傳，名為快哉。彼王終亡，孔雀苗裔於此永終。 ^n42

是故，世間富樂不足為貪，阿育大王有智之人，覺世無常，身命難保，五家財物亦如幻化，覺了彼法，勤行精進，作諸功德，乃至臨終，係心三寶，念念不絕，無所吝惜，唯願盡成阿耨多羅三藐三菩提。
(印--)(光附錄卷第二)^n43
