# 長老經

如是我聞：一時，佛住舍衛國祇樹給孤獨園。 ^n1

時有比丘，名曰〔上座〕，獨住一處，亦常讚歎獨一住者。獨行乞食，食已獨還，獨坐禪思。 ^n2

時有眾多比丘詣佛所，稽首佛足，退坐一面，白佛言：「世尊！有尊者名曰上座，樂一獨處，亦常讚歎獨一住者。獨入聚落乞食，獨出聚落，還至住處，獨坐禪思。」 ^n3

爾時，世尊語一比丘，汝往詣彼上座比丘所，語上座比丘言：「大師告汝。」 ^n4

比丘受教，詣上座比丘所，白言：「尊者！大師告汝。」 ^n5

時上座比丘，即時奉命詣世尊所，稽首禮足，退住一面。 ^n6

爾時，世尊告上座比丘：「汝實獨一靜處，讚歎獨處者，獨行乞食，獨出聚落，獨坐禪思耶？」 ^n7

上座比丘白佛：「實爾，世尊！」 ^n8

佛告上座比丘：「汝云何獨一〔靜處〕，讚歎獨住者，獨行乞食，獨還住處，獨坐禪思？」 ^n9

上座比丘白佛：「我唯獨一靜處，讚歎獨住者，獨行乞食，獨出聚落，獨坐禪思。」 ^n10

佛告上座比丘：「汝是一住者，我不言非一住，然更有勝妙一住。何等為勝妙一住？謂比丘前者枯乾，後者滅盡，中無貪喜；是婆羅門心不猶豫，已捨憂悔，離諸有愛，群聚使斷，是名一住，無有勝住過於此者。」 ^n11

爾時，世尊即說偈言：
悉映於一切，悉知諸世間，不著一切法，悉離一切愛，如是樂住者，我說為一住。 ^n12

佛說此經已，尊者上座聞佛所說，歡喜隨喜，作禮而去。^n13
