# 拘樓瘦無諍經

我聞如是︰ ^n1

一時，佛遊婆奇瘦劍磨瑟曇拘樓都邑。 ^n2

爾時，世尊告諸比丘：「我當為汝說法，初妙、中妙、竟亦妙，有義有文，具足清淨，顯現梵行，名分別無諍經。諦聽！諦聽！善思念之。」 ^n3

時，諸比丘受教而聽。 ^n4

佛言：「莫求欲樂、極下賤業，為凡夫行；亦莫求自身苦行，至苦非聖行，無義相應。
離此二邊，則有中道，成眼成智，自在成定，趣智、趣覺、趣於涅槃。
有稱、有譏，有無稱、無譏而為說法。
決定於齊，決定知已，所有內樂當求彼也。
莫相道說，亦莫面前稱譽。
齊限說，莫不齊限。
隨國俗法，莫是莫非。
此分別無諍經事。 ^n5

莫求欲樂、極下賤業，為凡夫行；亦莫求自身苦行，至苦非聖行，無義相應者，此何因說？ ^n6a

莫求欲樂、極下賤業，為凡夫行，是說一邊；亦莫求自身苦行，至苦非聖行，無義相應者，是說二邊。 ^n6b

莫求欲樂、極下賤業，為凡夫行；亦莫求自身苦行，至苦非聖行，無義相應者，因此故說。 ^n6c

離此二邊，則有中道，成眼成智，自在成定，趣智、趣覺、趣涅槃者，此何因說？ ^n7a

有聖道八支，正見……乃至正定，是謂為八。 ^n7b

離此二邊，則有中道，成眼成智，自在成定，趣智、趣覺、趣涅槃者，因此故說。 ^n7c

有稱、有譏，有無稱、無譏而為說法者，此何因說？云何為稱？云何為譏而不說法？ ^n8a

若有欲相應與喜樂俱，極下賤業，為凡夫行，此法有苦、有煩、有熱、有憂慼邪行。彼知此已，則便自譏。
所以者何？欲者，無常、苦、磨滅法。彼知欲無常已，是故彼一切有苦、有煩、有熱、有憂慼邪行，彼知此已，是故便自譏。
自身苦行，至苦非聖行，無義相應，此法有苦、有煩、有熱、有憂慼邪行。彼知此已，則便自譏。
所以者何？彼沙門、梵志所可畏苦，剃除鬚髮，著袈裟衣，至信、捨家、無家、學道者，彼沙門、梵志復抱此苦，是故彼一切有苦、有煩、有熱、有憂慼邪行，彼知此已，是故便自譏。
有結不盡，此法有苦、有煩、有熱、有憂慼邪行。彼知此已，則便自譏。
所以者何？若有結不盡者，彼有亦不盡，是故彼一切有煩、有熱、有憂慼邪行，彼知此已，是故便自譏也。
有結盡者，此法無苦、無煩、無熱、無憂慼正行，彼知此已，則便自稱。
所以者何？若有結盡者，彼有亦盡，是故彼一切無苦、無煩、無熱、無憂慼正行，彼知此已，是故便自稱也。
不求內樂，此法有苦、有煩、有熱、有憂慼邪行。彼知此已，則便自譏。
所以者何？若有不求內樂者，彼亦不求內，是故彼一切有苦、有煩、有熱、有憂慼邪行，彼知此已，是故便自譏也。
求於內樂，此法無苦、無煩、無熱、無憂慼正行。彼知此已，則便自稱。
所以者何？若有求內樂者，彼亦求內，是故彼一切無苦、無煩、無熱、無憂慼正行，彼知此已，是故便自稱。 ^n8b

如是有稱有譏而不說法也，不稱不譏而為說法。 ^n8c

云何不稱不譏而為說法？ ^n8d

若欲相應與喜樂俱，極下賤業，為凡夫行，此法有苦、有煩、有熱、有憂慼邪行。彼知此已，則便說法。
所以者何？彼不如是說，欲無常、苦、磨滅法。彼知欲無常已，是故彼一切有苦、有煩、有熱、有憂慼邪行。不達此法，唯有苦法，有煩、有熱、有憂慼邪行，彼知此已，是故便說法。
自身苦行，至苦非聖行，無義相應，此法有苦、有煩、有熱、有憂慼邪行，彼知此已，則便說法。
所以者何？彼不如是說，自身苦行，至苦非聖行，無義相應，此法有苦、有煩、有熱、有憂慼邪行。不達此法，唯有苦法，有煩、有熱、有憂慼邪行，彼知此已，是故便說法也。
有結不盡，此法有苦、有煩、有熱、有憂慼邪行。彼知此已，則便說法。
所以者何？彼不如是說，若有結不盡者，彼有亦不盡，是故彼一切有苦、有煩、有熱、有憂慼邪行。不達此法，唯有苦法，有煩、有熱、有憂慼邪行，彼知此已，是故便說法也。
有結盡者，此法無苦、無煩、無熱、無憂慼正行，彼知此已，則便說法。
所以者何？彼不如是說，若有結盡者，彼有亦盡，是故彼一切無苦、無煩、無熱、無憂慼正行。不達此法，唯無苦法，無煩、無熱、無憂慼正行，彼知此已，是故便說法也。
不求內樂，此法有苦、有煩、有熱、有憂慼邪行。彼知此已，則便說法。
所以者何？彼不如是說，若不求內樂者，彼亦不求內，是故彼一切有苦、有煩、有熱、有憂慼邪行。不達此法，唯有苦法，有煩、有熱、有憂慼邪行，彼知此已，是故便說法也。
求於內樂，此法無苦、無煩、無熱、無憂慼正行。彼知此已，則便說法。
所以者何？彼不如是說，若有求內樂者，彼亦求內，是故彼一切無苦、無煩、無熱、無憂慼正行。不達此法，唯無苦法，無煩、無熱、無憂慼正行，彼知此已，是故便說法。 ^n8e

如是不稱、不譏而為說法，有稱有譏、有無稱無譏而為說法者，因此故說也。 ^n8f

決定於齊，決定知已，所有內樂當求彼者。此何因說？ ^n9a

有樂，非聖樂是凡夫樂，病本、癰本、箭刺之本，有食有生死，不可修、不可習、不可廣布，我說於彼則不可修也。有樂，是聖樂、無欲樂、離樂、息樂、正覺之樂，無食無生死，可修、可習、可廣布，我說於彼則可修也。
云何有樂，非聖樂是凡夫樂，病本、癰本、箭刺之本，有食有生死，不可修、不可習、不可廣布，我說於彼不可修耶？
彼若因五欲功德生喜生樂，此樂非聖樂，是凡夫樂，病本、癰本、箭刺之本，有食有生死，不可修、不可習、不可廣布，我說於彼則不可修。
云何有樂，是聖樂、無欲樂、離樂、息樂、正覺之樂，無食無生死，可修、可習、可廣布，我說於彼則可修耶？
若有比丘離欲、離惡不善之法……至得第四禪成就遊，此樂是聖樂、無欲樂、離樂、息樂、正覺之樂，無食無生死，可修、可習、可廣布，我說於彼則可修也。 ^n9b

決定於齊，決定知已，所有內樂當求彼者，因此故說。 ^n9c

莫相道說，亦莫面前稱譽者，此何因說？ ^n10a

有相道說不真實、虛妄無義相應，有相道說真實、不虛妄無義相應，有相道說真實、不虛妄與義相應。
於中若有道說不真實、虛妄無義相應者，此終不可說；
於中若有道說真實、不虛妄無義相應者，彼亦當學不說是也；
於中若有道說真實、不虛妄義相應者，彼為知時，正智正念，令成就彼。 ^n10b

如是面前稱譽，莫相道說，亦莫面前稱譽者，因此故說。 ^n10c

齊限說，莫不齊限者，此何因說？ ^n11a

不齊限說者，煩身，念喜忘，心疲極，聲壞，向智者不自在也。齊限說者，不煩身，念不喜忘，心不疲極，聲不壞，向智者得自在也。 ^n11b

齊限說，莫不齊限者，因此故說。 ^n11c

隨國俗法，莫是莫非者，此何因說？云何隨國俗法，是及非耶？ ^n12a

彼彼方、彼彼人間、彼彼事，或說甌，或說𣟁，或說杅，或說椀，或說器。如彼彼方、彼彼人間、彼彼事，或說甌，或說𣟁，或說杅，或說椀，或說器，彼彼事隨其力，一向說此是真諦，餘者虛妄，如是隨國俗法，是及非也。
云何隨國俗法，不是不非耶？
彼彼方、彼彼人間、彼彼事，或說甌，或說𣟁，或說杅，或說椀，或說器。如彼彼方、彼彼人間、彼彼事，或說甌，或說𣟁，或說杅，或說椀，或說器，彼彼事不隨其力，不一向說此是真諦，餘者虛妄，如是隨國俗法，不是不非也。 ^n12b

隨國俗法，莫是莫非者，因此故說。 ^n12c

有諍法、無諍法。云何有諍法？云何無諍法？ ^n13

若欲相應與喜樂俱，極下賤業，為凡夫行，此法有諍。以何等故此法有諍？
此法有苦、有煩、有熱、有憂慼邪行，是故此法則有諍也。 ^n14a

若自身苦行，至苦非聖行，無義相應，此法有諍。以何等故此法有諍？
此法有苦、有煩、有熱、有憂慼邪行，是故此法則有諍也。 ^n14b

離此二邊，則有中道，成眼成智，自在成定，趣智、趣覺、趣於涅槃，此法無諍。以何等故此法無諍？
此法無苦、無煩、無熱、無憂慼正行，是故此法則無諍也。 ^n14c

有結不盡，此法有諍。以何等故此法有諍？
此法有苦、有煩、有熱、有憂慼邪行，是故此法則有諍也。 ^n14d

有結滅盡，此法無諍。以何等故此法無諍？
此法無苦、無煩、無熱、無憂慼正行，是故此法則無諍也。 ^n14e

不求內樂，此法有諍。以何等故此法有諍？
此法有苦、有煩、有熱、有憂慼邪行，是故此法則有諍也。 ^n14f

求於內樂，此法無諍。以何等故此法無諍？
此法無苦、無煩、無熱、無憂慼正行，是故此法則無諍也。 ^n14g

於中若有樂，非聖樂是凡夫樂，病本、癰本、箭刺之本，有食有生死，不可修、不可習、不可廣布，我說於彼則不可修，此法有諍。以何等故此法有諍？
此法有苦、有煩、有熱、有憂慼邪行，是故此法則有諍也。 ^n14h

於中若有樂，是聖樂、無欲樂、離樂、息樂、正覺之樂，無食無生死，可修、可習、可廣布，我說於彼則可修也，此法無諍。以何等故此法無諍？
此法無苦、無煩、無熱、無憂慼正行，是故此法則無諍也。 ^n14i

於中若有道說不真實、虛妄無義相應，此法有諍。以何等故此法有諍？
此法有苦、有煩、有熱、有憂慼邪行，是故此法則有諍也。 ^n14j

於中若有道說真實、不虛妄無義相應，此法有諍。以何等故此法有諍？
此法有苦、有煩、有熱、有憂慼邪行，是故此法則有諍也。 ^n14k

於中若有道說真實、不虛妄與義相應，此法無諍。以何等故此法無諍？
此法無苦、無煩、無熱、無憂慼正行，是故此法則無諍也。 ^n14l

無齊限說者，此法有諍。以何等故此法有諍？
此法有苦、有煩、有熱、有憂慼邪行，是故此法則有諍也。 ^n14m

齊限說者，此法無諍。以何等故此法無諍？
此法無苦、無煩、無熱、無憂慼正行，是故此法則無諍也。 ^n14n

隨國俗法，是及非，此法有諍。以何等故此法有諍？
此法有苦、有煩、有熱、有憂慼邪行，是故此法則有諍也。 ^n14n

隨國俗法，不是不非，此法無諍。以何等故此法無諍？
此法無苦、無煩、無熱、無憂慼正行，是故此法則無諍也。 ^n14o

是謂諍法，汝等當知諍法及無諍法。知諍法及無諍法已，棄捨諍法，修習無諍法，汝等當學。」 ^n15

如是須菩提族姓子以無諍道，於後知法如法。知法如真實，須菩提說偈：「此行真實空，捨此住止息。」 ^n16

佛說如是，彼諸比丘聞佛所說，歡喜奉行。^n17
