# 四二三

聞如是： ^n1

一時，佛在舍衛國祇樹給孤獨園。 ^n2

爾時，眾多比丘各集普會講堂，作是異論：「今舍衛城乞食難得，非比丘所安之處。我等可立一人次第乞食。此乞比丘，能辦衣被、飲食、牀臥具、病瘦醫藥，無所乏短。」 ^n3

爾時，眾中有一比丘，白諸人曰：「我等不堪任在此乞求，各共詣摩竭國於彼乞求，又且穀米豐賤，飲食極饒。」 ^n4

更復有比丘說曰：「我等不宜在彼國乞食。所以然者，阿闍世王在彼治化，主行非法，又殺父王，與提婆達兜為友，以此因緣故，不宜在彼乞求。」 ^n5

復有比丘說曰：「今此拘留沙國土，人民熾盛，饒財多寶，宜在彼土乞求。」 ^n6

復有比丘作是說：「我等不宜在彼土乞食。所以然者，惡生王於彼土治化，極為兇弊，無有慈仁，人民麁暴，好喜鬥訟。以此因緣，故不應在彼乞食。」 ^n7

復有比丘說曰：「我等宜在拘深婆羅㮈城，優填王所治之處，篤信佛法，意不移動，我等宜在彼土乞食，所願無違。」 ^n8

爾時，世尊以天耳聞諸比丘各生此論，卽嚴整衣服，至諸比丘所，在中央坐，問諸比丘曰：「汝等集此欲何等論？為說何事？」 ^n9

是時，比丘白佛言：「我等集此各興此論：『今舍衛城穀米湧貴，乞求叵得，各當共詣摩竭國界，於彼乞求。又彼國土饒財多寶，所索易得。』其中或有比丘說曰：『我等不宜彼國乞食。所以然者，阿闍世王在彼治化，主行非法，又殺父王，與提婆達兜為友，以此因緣，故不宜在彼乞求。』其中復有比丘說曰：『今拘留沙國，人民熾盛，饒財多寶，宜在彼國乞食。』復有比丘作是說：『我等不宜在彼乞食。所以然者，惡生王於彼治化，為人兇惡，無有慈仁，好喜鬥訟。以此因緣，故不宜在彼乞食。』復有比丘說曰：『我等宜在拘深婆羅㮈城，優填王所治之處，篤信佛法，意不移動，宜在彼乞食，所願無違。』在此所論，正謂此耳！」 ^n10

爾時，佛告諸比丘：「汝等莫稱譏王治國家界，亦莫論王有勝劣。」 ^n11

爾時，世尊便說此偈：
夫人作善惡，行本有所因；彼彼獲其報，終不有毀敗。
夫人作善惡，行本有所因；為善受善報，惡受惡果報。 ^n12

「是故，比丘！勿興斯意論國事，緣不由此論得至滅盡涅槃之處，亦不得沙門正行之法。 ^n13

設欲作是論，非是正業。汝等應當學十事論。
云何為十？若精勤比丘：少欲、知足、有勇猛心、多聞能與人說法、無畏無恐、戒律具足、三昧成就、智慧成就、解脫成就、解脫見慧成就。汝設欲論者，當論此十事。
所以然者，普潤一切，得修梵行，得至滅盡涅槃之處。汝等已出家學道，離於世俗。
當勤思惟，勿去離心。如是，比丘！當作是學！」 ^n14

爾時，諸比丘聞佛所說，歡喜奉行！^n15
