# 四正斷經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有四正斷。何等為四？ ^n2

一者、斷斷，二者、律儀斷，三者、隨護斷，四者、修斷。 ^n3

云何斷斷？若比丘已起惡不善法斷，生欲方便，精勤攝受；未起惡不善法不起，生欲方便，精勤攝受；未生善法令起，生欲方便，精勤攝受；已生善法增益修習，生欲方便，精勤攝受，是名斷斷。 ^n4a

云何律儀斷？若比丘善護眼根，隱密、調伏、進向；如是耳、鼻、舌、身、意根，善護、隱密、調伏、進向，是名律儀斷。 ^n4b

云何隨護斷？若比丘於彼彼真實三昧相，善守護持，所謂青瘀相、脹相、膿相、壞相、食〔不淨〕相，修習守護，不令退沒，是名隨護斷。 ^n4c

云何修斷？若比丘修四念處等，是名修斷。」 ^n4d

爾時，世尊即說偈言：
斷斷、律儀斷，隨護、修習斷，此四種正斷，正覺之所說。
比丘勤方便，得盡於諸漏。 ^n5

佛說此經已，諸比丘聞佛所說，歡喜奉行。 ^n6

如四念處，如是四正斷、四如意足、五根、五力、七覺支、八道支、四道、四法句、〔止〕觀修習，亦如是說。^n7
