# 戰鬥活經

如是我聞：一時，佛住王舍城迦蘭陀竹園。 ^n1

爾時，戰鬥活聚落主，來詣佛所，恭敬問訊，問訊已，退坐一面，白佛言：「瞿曇！我聞古昔戰鬥活耆年宿士作是言：若戰鬥活，身被重鎧，手執利器，將士先鋒，堪能方便摧伏怨敵；緣此業報，生箭降伏天。於瞿曇法中，其義云何？」 ^n2

佛告戰鬥活：「且止，莫問此義。」 ^n3

如是再三問，亦再三止之，猶問不已。 ^n4

佛告聚落主：「我今問汝，隨汝意答。聚落主！於意云何？若戰鬥活身被甲冑，為戰士先鋒，堪能方便摧伏怨敵，此人豈不先起傷害之心，欲攝縛、枷鎖、斫刺、殺害於彼耶？」 ^n5

聚落主白佛：「如是，世尊！」 ^n6

佛告聚落主：「為戰鬥活有三種惡邪，若身、若口、若意。以此三種惡邪因緣，身壞命終，得生善趣箭降伏天者，無有是處。」 ^n7

佛告聚落主：「若古昔戰鬥活耆年宿士作如是見，作如是說：若諸戰鬥活，身被甲冑，手執利器，命敵先登，堪能方便摧伏怨敵，以是因緣生箭降伏天者，是則邪見。邪見之人，應生二處：若地獄趣，若畜生趣。」說是語時，彼聚落主悲泣流淚。 ^n8

佛告聚落主：「以是義故，我先再三語汝且止，不為汝說。」 ^n9

聚落主白佛言：「我不以瞿曇語故悲泣。我念古昔諸鬥戰活耆年宿士，愚癡、不善、不辨、長夜欺誑，作如是言：若戰鬥活，身被甲胄，手執利器，命敵先登，乃至得生箭降伏天，是故悲泣。我今定思：諸戰鬥活，惡業因緣，身壞命終生箭降伏天者，無有是處。瞿曇！我從今日捨諸惡業，歸佛、歸法、歸比丘僧。」 ^n10

佛告聚落主：「此真實要。」 ^n11

時戰鬥活聚落主，聞佛所說，歡喜隨喜，即從座起，作禮而去。^n12
