# 尸羅經

如是我聞：一時，佛住舍衛國祇樹給孤獨園。 ^n1

時尸羅比丘尼住舍衛國王園比丘尼眾中。晨朝著衣持缽，入舍衛城乞食。食已，還精舍，舉衣缽，洗足畢，持尼師壇著肩上，入安陀林，坐一樹下，入晝正受。 ^n2

時魔波旬作是念：今沙門瞿曇住舍衛國祇樹給孤獨園，尸羅比丘尼住舍衛國王園精舍比丘尼眾中。晨朝著衣持缽，入舍衛城乞食。食已還精舍，舉衣缽，洗足畢，持尼師壇著肩上，入安陀林，坐一樹下，入晝正受，我今當往為作留難。 ^n3

即化作年少，容貌端正，往到尸羅比丘尼前，而說偈言：
眾生云何生？誰為其作者？
眾生何處起？去復至何所？ ^n4

尸羅比丘尼作是念：此是何人欲恐怖我？為人、為非人？為姦狡人？作是思惟已，即生知覺，此是惡魔，欲作留難。即說偈言：
汝謂有眾生，此則惡魔見，唯有空陰聚，無是眾生者。如和合眾材，世名之為車，諸陰因緣合，假名為眾生。其生則苦生，住亦即苦住，無餘法生苦，苦生苦自滅。捨一切憂苦，離一切闇冥，已證於寂滅，安住諸漏盡。已知汝惡魔，則自消滅去。 ^n5

時魔波旬作是念：尸羅比丘尼已知我心。內懷憂慼，即沒不現。^n6
