# 優波摩經

如是我聞：一時，佛住巴連弗邑。 ^n1

爾時，尊者優波摩、尊者阿提目多，住巴連弗邑雞林精舍。 ^n2

爾時，尊者阿提目多，晡時從禪覺，詣尊者優波摩所，共相問訊慰勞已，退坐一面，問尊者優波摩：「尊者能知七覺分方便，如是樂住正受，如是苦住正受？」 ^n3

優波摩答言：「尊者阿提目多！比丘善知方便，修七覺分，如是樂住正受，如是苦住正受。」 ^n4

復問：「云何比丘善知方便，修七覺分？」 ^n5

優波摩答言：「比丘方便修念覺分時，〔不〕知思惟，彼心不善解脫，不害睡眠，不善調伏〔掉悔〕。如〔此〕念覺處法，思惟精進方便，不得平等。 ^n6a

如是擇法、精進、喜、猗、定、捨覺分，亦如是說。 ^n6b

若比丘念覺分方便時，先思惟，心善解脫，正害睡眠，調伏掉悔。如我於此念覺處法，思惟已，不勤方便而得平等。如是阿提目多！比丘知方便，修七覺分，如是樂住正受，如是不樂住正受。」 ^n7

時二正士共論義已，各從座起而去。^n8
