# 八八

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，尊者大迦葉住阿練若，到時乞食，不擇貧富，一處一坐，終不移易，樹下、露坐，或空閑處，著五納衣，或持三衣，或在冢間，或時一食，或正中食，或行頭陀，年高長大。 ^n3

爾時，尊者大迦葉食後，便詣一樹下禪定。禪定已，從座起，整衣服，往至世尊所。 ^n4

是時，世尊遙見迦葉來，世尊告曰：「善來，迦葉！」 ^n5

時，迦葉便至世尊所，頭面禮足，在一面坐。 ^n6

世尊告曰：「迦葉！汝今年高長大，志衰朽弊。汝今可捨乞食，乃至諸頭陀行，亦可受諸長者請，并受衣裳。」 ^n7

迦葉對曰：「我今不從如來教。所以然者，若如來不成無上正真道者，我則成辟支佛。然彼辟支佛盡行阿練若，到時乞食，不擇貧富，一處一坐，終不移易，樹下，露坐，或空閑處，著五納衣，或持三衣，或在冢間，或時一食，或正中食，或行頭陀。如今不敢捨本所習，更學餘行。」 ^n8

世尊告曰：「善哉！善哉！迦葉！多所饒益，度人無量，廣及一切天、人得度。所以然者，若迦葉！此頭陀行在世者，我法亦當久在於世。設法在世，增益天道，三惡道便減。亦成須陀洹、斯陀含、阿那含三乘之道，皆存於世。
諸比丘！所學皆當如迦葉所習。如是，諸比丘！當作是學！」 ^n9

爾時，諸比丘聞佛所說，歡喜奉行！^n10
