# 自念經

如是我聞：一時，佛住舍衛國祇樹給孤獨園。 ^n1

時波斯匿王獨一靜處，禪思思惟，作是念：云何為自念？云何為不自念？ ^n2

復作是念：若有行身惡行，行口惡行，行意惡行者，當知斯等為不自念。 ^n3

若復行身善行，行口善行，行意善行者，當知斯等則為自念。從禪覺已，往詣佛所，稽首佛足，退住一面，白佛言：「世尊！我於靜處獨一思惟，作是念：云何為自念？云何為不自念？ ^n4

復作是念：若有行身惡行，行口惡行，行意惡行者，當知斯等為不自念。 ^n5

若復行身善行，行口善行，行意善行者，當知斯等則為自念。」 ^n6

佛告大王；「如是，大王！如是，大王！若有行身惡行，行口惡行，行意惡行者，當知斯等為不自念。彼雖自謂為自愛念，而實非自念。
所以者何？無有惡知識所作惡，不念者所不念〔所作〕，不愛者所不愛所作，如其自為自己所作者。是故斯等為不自念。 ^n7

若復大王！行身善行，行口善行，行意善行者，當知斯等則為自念。斯等自謂不自愛惜己身，然其斯等實為自念。
所以者何？無有善友於善友所作，念者念作，愛者愛作，如自為己所作者，是故斯等則為自念。」 ^n8

爾時，世尊復說偈言：
謂為自念者，不應造惡行，終不因惡行，令己得安樂。謂為自念者，終不造惡行，造諸善業者，令己得安樂。若自愛念者，善護而自護，如善護國王，外防邊境城。若自愛念者，極善自寶藏，如善守之王，內防邊境城。如是自寶藏，剎那無間缺，剎那缺致憂，惡道長受苦。 ^n9

佛說此經已，波斯匿王聞佛所說，歡喜隨喜，作禮而去。^n10
