# 非我經

如是我聞：一時，佛住舍衛國祇樹給孤獨園。 ^n1

有異比丘從坐起，偏袒右肩，合掌，白佛言：「善哉世尊！為我略說法要。我聞法已，當獨一靜處，專精思惟，住不放逸；〔住不放逸已，思惟所以〕：善男子出家，剃除鬚髮，身著法服，信家非家，出家學道，為究竟無上梵行，現法身作證：
我生已盡、梵行已立、所作已作、自知不受後有。」 ^n2

爾時，世尊告彼比丘：「善哉！善哉！汝作是說：世尊為我略說法要，我於略說法中，廣解其義，當獨一靜處，專精思惟，住不放逸，乃至自知不受後有；汝如是說耶？」 ^n3

比丘白佛：「如是，世尊！」 ^n4

佛告比丘：「諦聽！諦聽！善思念之，當為汝說。比丘！非汝所應之法，宜速斷除；〔斷彼法已〕，以義饒益，長夜安樂。」 ^n5

時彼比丘白佛言：「知已，世尊！知已，善逝！」 ^n6

佛告比丘：「云何於我略說法中，廣解其義？」 ^n7

比丘白佛言：「世尊！色非我所應，宜速斷除。 ^n8a

受、想、行、識，非我所應，宜速斷除；〔斷彼法已〕，以義饒益，長夜安樂。 ^n8b

是故世尊！我於世尊略說法中，廣解其義。」 ^n9

佛言：「善哉！善哉！比丘！汝於我略說法中，廣解其義。
所以者何？ ^n10

〔色〕非汝所應，宜速斷除；〔斷彼法已，以義饒益，長夜安樂〕。 ^n11a

如是受、想、行、識，非汝所應，宜速斷除；〔斷彼法已〕，以義饒益，長夜安樂。」 ^n11b

時彼比丘聞佛所說，心大歡喜，禮佛而退，獨一靜處，精勤修習，住不放逸，精勤修習；住不放逸已，思惟所以：善男子出家，剃除鬚髮，身著法服，正信非家，出家乃至自知不受後有。 ^n12

時彼比丘成阿羅漢，心得解脫。^n13
