# 佉提羅經

如是我聞：一時，佛住〔波羅奈國〕仙人住處鹿野苑中。 ^n1

爾時，世尊告諸比丘：「當作是說：我於苦聖諦未無間等，苦集聖諦、苦滅聖諦未無間等，而言我當得苦滅道跡聖諦無間等者，此說不應。
所以者何？無是處故。若苦聖諦、苦集聖諦、苦滅聖諦未無間等，而欲苦滅道跡聖諦無間等者，無有是處。 ^n2a

譬如有人言：我欲取佉提羅葉，合集作器，盛水持行者，無有是處。
所以者何？無是處故。 ^n2b

如是言：我於苦聖諦、苦集聖諦、苦滅聖諦未無間等，而欲得苦滅道跡聖諦無間等者，無有是處。 ^n2c

若復有言：我當於苦聖諦、苦集聖諦、苦滅聖諦〔無間等已〕，復得苦滅道跡聖諦者，斯則善說。
所以者何？有是處故。若苦聖諦、苦集聖諦、苦滅聖諦無間等已，而欲苦滅道跡聖諦無間等者，斯有是處。 ^n3a

譬如有言：我以純曇摩葉、摩樓迦葉，合集盛水持行者，此則善說。
所以者何？有是處故。 ^n3b

如是若言：我於苦聖諦、苦集聖諦、苦滅聖諦無間等已，而欲苦滅道跡聖諦無間等者，斯則善說。
所以者何？有是處故。若於苦聖諦、苦集聖諦、苦滅聖諦無間等已，而欲苦滅道跡聖諦無間等者，斯有是處故。」 ^n3c

佛說是經已，諸比丘聞佛所說，歡喜奉行。^n4
