# 縱根門經

如是我聞：一時，佛住舍衛國祇樹給孤獨園。 ^n1

時有眾多比丘，在拘薩羅人間，住一林中。言語嬉戲，終日散亂，心不得定，縱諸根門，馳騁六境。 ^n2

時彼林中止住天神，見是比丘不攝威儀，心不欣悅而說偈言：
此先有瞿曇，正命弟子眾，無常心乞食，無常受床臥，觀世無常故，得究竟苦邊。今有難養眾，沙門所居止，處處求飲食，遍遊於他家，望財而出家，無真沙門欲，垂著僧伽梨，如老牛曳尾。 ^n3

爾時，比丘語天神言：「汝欲厭我耶？」 ^n4

時彼天神復說偈言：
不指其名姓，不非稱其人，而總向彼眾，說其不善者。疏漏相現者，方便說其過；勤修精進者，歸依恭敬禮。 ^n5

彼諸比丘為天神勸發已，專精思惟，斷諸煩惱，得阿羅漢。^n6
