# 四三二

聞如是： ^n1

一時，佛在羅閱城迦蘭陀竹園所。 ^n2

是時，師子長者往至舍利弗所，頭面禮足，在一面坐。 ^n3

爾時，師子長者白舍利弗言：「唯願尊者當受我請！」
是時，舍利弗默然受請。 ^n4

是時，長者見尊者默然受請，便從座起，禮足而退。復至大目乾連、離越、大迦葉、阿那律、迦旃延、滿願子、優婆離、須菩提、羅云、均頭沙彌，如此上首者請五百人。 ^n5

是時，師子長者卽還，辦具種種極妙飲食，敷好坐具，又白：「時到。諸真人羅漢靡所不監，今食具已辦，唯願屈顧，臨覆下舍！」 ^n6

爾時，諸大聲聞各著三衣，持鉢入城至長者家。 ^n7

時，長者見諸最尊坐已定，手自斟酌，行種種飲食。見諸聖眾食已訖，行清淨水。人施一白㲲，前受咒願。 ^n8

是時，尊者舍利弗與長者說極妙之法，便從座起而去，還詣靜室。 ^n9

爾時，羅云至世尊所，頭面禮足，在一面坐。 ^n10

爾時，世尊問曰：「汝今為從何來？」 ^n11

羅云報云：「師子長者今日來見請。」 ^n12

佛告之曰：「云何，羅云！飲食為妙？為不妙？為細耶？為麁耶？」 ^n13

羅云報曰：「飲食極妙，又且豐多。今此白㲲，從彼得之。」 ^n14

佛告羅云：「眾僧斯有幾人？上座是誰？」 ^n15

羅云白佛言：「和上舍利弗最為上首，及諸神德弟子有五百人。」 ^n16

佛告羅云：「云何，羅云！彼長者獲福為多乎？」 ^n17

羅云白佛言：「唯然，世尊！彼長者得福之報不可稱計。施一羅漢其福難限，何況大神妙天人所敬奉？今五百人均是真人，其福有何可量？」 ^n18

佛告羅云：「今施五百羅漢之功德，若從眾中僧次，請一沙門，請已，供養；計此眾中差人之福，及與五百羅漢之福，百倍、千倍、巨億萬倍，不可以譬喻為比。所以然者，眾中所差，其福難限，獲甘露滅盡之處。
羅云當知：猶如有人自誓說曰：『吾要當飲此江河諸水。』彼人為堪任不乎？」 ^n19

羅云白佛言：「不也，世尊！所以然者，此閻浮地極為廣大。此閻浮地有四大河：一者恆伽，二者新頭，三者私陀，四者博叉。一一河者，從有五百，然此人終不能飲水使盡，但勞其功，事終不成也。」
彼人復作是說：『我自有方便因緣，可得飲諸水使盡。』
云何有因緣得飲諸水？
爾時，彼人便作是念：我當飲海水。所以然者，一切諸流，皆歸投乎海。云何，羅云！彼人能得飲諸水乎？」 ^n20

羅云白佛言：「如此方便可得飲水使盡。所以然者，一切諸流皆歸乎海。由此因緣故，彼人得飲水盡。」 ^n21

佛告之曰：「如是，羅云！一切私施猶如彼流，或獲福，或不獲福。眾僧者如彼大海。所以然者，流河決水以入于海，便滅本名，但有大海之名耳！
羅云！此亦如是，今此十人皆從眾中出，非眾不成。
云何為十？所謂向須陀洹、得須陀洹、向斯陀含、得斯陀含、向阿那含、得阿那含、向阿羅漢、得阿羅漢、辟支佛、佛，是謂十人皆由眾中，非獨自立。
羅云！當以此方便，知其眾中差者，其福不可限量。是故，羅云！善男子、善女人欲求其福不可稱計，當供養聖眾。
羅云當知：猶如有人以酥投水凝，不得廣普，若以油投水，則遍滿其上。
是故，羅云！當念供養聖眾比丘僧。如是，羅云！當作是學！」 ^n22

爾時，師子長者聞如來歎說施眾之福，不歎說餘福。
爾時，長者以餘時，往至世尊所，頭面禮足，在一面坐。 ^n23

爾時，師子長者白世尊言：「適聞如來而歎說施眾之福，不歎別請人之福，自今已後常當供養聖眾。」 ^n24

佛告之曰：「我不作爾說：『當供養聖眾，不供養餘人。』
今施畜生猶獲其福，何況餘人？但我所說者福有多少。所以然者，如來聖眾可敬、可貴，是世間無上福田。今此眾中有四向、四得及聲聞乘、辟支佛乘、佛乘。
其有善男子、善女人欲得三乘之道者，當從眾中求之。所以然者，三乘之道皆出乎眾。長者！我觀此因緣義，故而說此語耳！亦不教人應施聖眾，不應施餘人。」 ^n25

爾時，長者白世尊言：「如是，如尊教敕！自今已後，若作福業，盡當供養聖眾，不選擇人施。」 ^n26

爾時，世尊與彼長者說微妙之法，令發歡悅之心。
長者聞法已，卽從座起，頭面禮足，便退而去。
爾時，師子長者意欲施立福業。 ^n27

爾時，諸天來告之曰：「此是向須陀洹之人，此是得須陀洹，施此得福多，施此得福少。」
爾時，天人卽歎頌曰：
如來歎擇施，與此諸德士；施此獲福多，如良田生苗。 ^n28

爾時，師子長者默然不對。 ^n29

爾時，天人復語長者：「此是持戒人，此是犯戒人；此向須陀洹人，此是得須陀洹人；此向斯陀含人，此是得斯陀含人；此向阿那含，此得阿那含；此向阿羅漢，此得阿羅漢；此是聲聞乘，此是辟支佛乘，此是佛乘，施此得福少，施此得福多。」 ^n30

爾時，師子長者默然不對。何以故爾？但憶如來教誡，不選擇而施。 ^n31

爾時，師子長者復以餘時，至世尊所，頭面禮足，在一面坐：「我自憶念請聖眾飯之，有天來告我言：『此是持戒，此是犯戒；此人向須陀洹，此人得須陀洹；……乃至三乘皆悉分別。』又說此偈：
如來歎擇施，與此諸德士；施此獲福多，如良田生苗。
時我復作是念：如來教誡不可違戾，豈當生心選擇施乎？終無是非之心、高下之意也。
時我復作是念：我當盡施一切眾生之類，汝自持戒受福無窮，若使犯戒自受其殃。但愍眾生，非食不濟命。」 ^n32

佛告長者：「善哉！善哉！長者！行過弘誓，菩薩所施心恆平等。長者當知：若菩薩惠施之日，諸天來告之：『族姓子當知：此是持戒人，此是犯戒人，施此得福多，施此得福少。』
爾時，菩薩終無此心：此應施，此不應施。然菩薩執意而無是非，亦不言此持戒，亦不言此犯戒。
是故，長者！當念平等惠施，長夜之中獲福無量！」 ^n33

是時，師子長者憶如來教誡，熟視世尊，意不移動，卽於座上，得法眼淨。
是時，師子長者卽從座起，頭面禮足，便退而去。 ^n34

爾時，長者去未久，佛告諸比丘曰：「此師子長者憶平等施故，又視如來從頭至足，卽於座上得法眼淨。」 ^n35

爾時，世尊告諸比丘：「我優婆塞中第一弟子平等施者，所謂師子長者是。」 ^n36

爾時，諸比丘聞佛所說，歡喜奉行！^n37
