# 四四八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有四大泥黎之人。
云何為四？所謂末佉梨罪人，帝舍比丘是大罪人，提婆達兜是大罪人，瞿波離比丘是大罪人。 ^n3

末佉梨罪人者，身出火光，長六十肘。帝舍罪人者，身出火光，長四十肘。提婆達兜罪人者，身出火光，長三十肘。瞿波離罪人者，身出火光，長二十肘。 ^n4

比丘當知：末佉梨教無數眾生使行邪見顛倒之想，計有無之想。帝舍愚人者，斷諸聖眾應器遺餘。提婆達兜愚人者，鬥亂眾僧，殺阿羅漢比丘尼，起害意向於如來。瞿波離罪人者，誹謗舍利弗、目乾連。 ^n5

又復，比丘！末佉梨罪人教無數眾生，使行邪見，身壞命終，墮焰光泥黎中。帝舍罪人，斷聖眾應器遺餘，身壞命終，墮等害地獄中。提婆達兜罪人者，起謀害心向於如來，身壞命終，墮阿鼻地獄中。瞿波離罪人者，由其誹謗舍利弗、目乾連，身壞命終，墮鉢投摩地獄中。 ^n6

末佉離罪人者，是時獄卒生拔其舌背著脊上。所以然者，由其曩昔教無數眾生使行邪見。 ^n7a

帝舍大罪人者，是時獄卒生擗其身，鎔銅灌壞其心，又以熱鐵丸，使令吞之。所以然者，由其斷應器遺餘故。 ^n7b

提婆達兜罪人者，以熱鐵輪，轢壞其身，又以鐵杵㕮咀其體，羣暴惡象蹹蹈其身，又復大熱鐵山鎮押面上，舉身為熱銅葉所裹。所以然者，由其曩昔鬥亂聖眾，壞和合僧故，致鐵輪轢斷其頭。又此提婆達兜愚人，教彼太子使害父王，由是果報故，使鐵杵破壞其身。又彼提婆達兜愚癡之人，飲象使醉往害如來，由是果報，羣象蹹蹈其體。又彼提婆達兜惡人，上耆闍崛山顛，執石擲佛，由斯果報故，使熱鐵山鎮押其面。然彼提婆達兜愚人，殺阿羅漢比丘尼，由斯果報故，使熱銅鐵葉纏裹其身。 ^n7c

比丘當知：瞿波離罪人者，在彼蓮華地獄中，千具犁牛以犁其舌。所以然者，由其謗誹舍利弗、目連故，由此因緣果報，使千具犁牛而壞其舌。 ^n7d

又復，比丘！末佉離罪人者，身出火光，長六十肘。
若有眾生興起此念：當拔濟饒益此人。取四大海水，高四十肘，澆灌其身，然彼海水尋時消盡，焰不增減。猶如熱鐵葉火燒四日，有人來以四渧水澆，然水尋時消盡。此亦如是，若有人來以四大海水澆彼人身，欲令無為，終不可果。所以然者，由彼罪過極深重故。 ^n8a

然彼帝舍罪人，身出火光，長四十肘。
設有眾生愍念此人，以三大海水澆灌其身，然彼海水尋時消盡，火焰不減，其猶有人以三渧水著熱𨫼上，水尋消減，不得久停。此亦如是，若以三大海水澆帝舍身上，水尋時滅，火終不增減。 ^n8b

提婆達兜罪人，身出火光，長三十肘。
若有眾生，興起愛念之心，欲使提婆達兜身永處無為，以二大海水澆灌其身，水尋時盡，火終不滅，猶如以二渧水著熱𨫼上，終無增減。提婆達兜愚人亦如是，以二大海水澆灌其身，水尋時盡，火終不滅，提婆達兜身體苦痛如斯。 ^n8c

瞿波離罪人，身出火光，長二十肘。
設有眾生愍念斯人，取一大海水澆灌其身，然彼海水尋時消盡，火終不滅，猶如一渧水著熱𨫼上，尋時消盡，不得久停。瞿波離比丘亦復如是，罪報所牽，故受斯罪。 ^n8d

是謂，比丘！此四種人受罪極重，當自盡意遠離斯患，承諸賢聖等修梵行者。如是，仁者！當作斯學！」 ^n9

爾時，諸比丘聞佛所說，歡喜奉行！^n10
