# 領群特經

如是我聞：一時，佛住王舍城迦蘭陀竹園。 ^n1

爾時，世尊晨朝著衣持缽，入王舍城乞食；次第乞食，至婆羅豆婆遮婆羅門舍。 ^n2

時婆羅門手執木杓，盛諸飲食，供養火具，住於門邊；遙見佛來，見已白佛，作是言：「住！住！領群特！慎勿近我門。」 ^n3

佛告婆羅門：「汝知領群特、領群特法耶？」 ^n4

婆羅門言：「我不知領群特，亦不知領群特法。沙門瞿曇！知領群特及領群特法不？」 ^n5

佛言：「我善知是領群特及領群特法。」 ^n6

是時，婆羅門即放事火具，疾敷床座，請佛令坐，白言：「瞿曇！為我說領群特及領群特法！」 ^n7

佛即就座，為說偈言：
瞋恚心懷恨，隱覆諸過惡，犯戒起惡見，虛偽不真實，如是等士夫，當知領群特。弊暴貪吝惜，惡欲慳諂偽，無慚無愧心，當知領群特。一生二生者，一切皆殺害，無有慈愍心，是為領群特。若殺縛椎打，聚落及城邑，無道以切責，當知領群特。住止及行路，為眾之導首，苦切諸群下，恐怛相迫愶，取利以供己，當知領群特。聚落及空地，有主無主物，掠護為己有，當知領群特。自棄薄其妻，又不入婬舍，侵陵他所愛，當知領群特。內外諸親屬，同心善知識，侵掠彼所愛，當知領群特。妄語欺誑人，詐取無證財，他索而不還，當知領群特。為己亦為他，舉責及與責，或復順他語，妄語為他證，如是妄語者，當知領群特。作惡不善業，無有人知者，隱諱覆藏惡，當知領群特。若人問其義，而答以非義，顛倒欺誑人，當知領群特。實空無所有，而輕毀智者，愚癡為利故，當知領群特。高慢自稱舉，毀壞於他人，是極卑鄙慢，當知領群特。自造諸過惡，移過誣他人，妄語謗清白，當知領群特。前受他利養，他人來詣己，無有敬報心，當知領群特。沙門婆羅門，如法來乞求，呵責而不與，當知領群特。若父母年老，少壯氣已謝，不勤加奉養，當知領群特。父母諸尊長，兄弟親眷屬。實非阿羅漢，自顯羅漢德，世間之大賊，當知領群特。初上種姓生，習婆羅門典，而於其中間，習行諸惡業；不以勝生故，障呵責惡道，現法受呵責，後世墮惡道。生旃陀羅家，世稱須陀夷，名聞遍天下，旃陀羅所無。婆羅門剎利，大姓所供養，乘於淨天道，平等正直住。不以生處障，令不生梵天，現法善名譽，後世生善趣。二生汝當知！如我所顯示，不以所生故，名為領群特；不以所生故，名為婆羅門：業為領群特，業為婆羅門。 ^n8

婆羅門白佛言：
如是大精進！如是大牟尼！
不以所生故，名為領群特；
不以所生故，名為婆羅門。
業故領群特，業故婆羅門。 ^n9

時事火婆羅豆婆遮婆羅門，轉得信心，以滿缽好食奉上世尊。 ^n10

世尊不受，以說偈得故，偈如上說。 ^n11

時事火婆羅豆婆遮婆羅門見食瑞應已，增其信心，白佛言：「世尊！我今可得〔於〕正法律出家受具足不？」 ^n12

佛告婆羅門：「汝今可得於正法律出家受具足戒。」 ^n13

即得出家，獨靜思惟，如前說，乃至得阿羅漢，心善解脫。 ^n14

時婆羅豆婆遮婆羅門得阿羅漢，心善解脫，自覺喜樂，即說偈言：
非道求清淨，供養祠祀火，不識清淨道，猶如生盲者。今已得安樂，出家受具足，逮得於三明，佛所教已作。先婆羅門難，今為婆羅門，沐浴離塵垢，度諸天彼岸。^n15
