# 二八四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若瞻病人成就五法，不得時差，恆在牀褥。
云何為五？於是，瞻病之人不別良藥；
懈怠無勇猛心；
常喜瞋恚，亦好睡眠；
但貪食故瞻視病人；
不以法供養故，亦不與病人語談往返。
是謂比丘！若瞻病之人成就此五法者，不得時差。 ^n3

若復，比丘！瞻病之人成就五法，便得時差，不著牀褥。
云何為五？於是，瞻病之人分別良醫；
亦不懈怠，先起後臥；
恆喜言談，少於睡眠；
以法供養，不貪飲食；
堪任與病人說法。
是謂比丘！瞻病之人成就此五法者，便得時差。 ^n4

是故，比丘！若瞻病人時，當捨前五法，就後五法。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
